36. artikulua.- Aplikazioa:\nOndoren definituko diren hirigintza-parametroak Bergarako udalerri osoan aplikatu beharko dira.\n37. artikulua.- Partzelari buruzkoak:\na)Partzela: Lursail-zati bat da, onibar-unitate gisa mugarritu eta erregistratu dena. mIzan daiteke:\nPartzela gordina: Hasierako egoeran dagoen partzela bat da, edo hirigintza-unitate bateko eremuaren barruan eman den partzela bat.\nPartzela garbia: Hasierako partzelari edo partzela gordinari kendu beharreko zatiak kendu ondoren gelditzen dena da. Kenduko diren lurzatiak bide edo gune publikoak handitzeko, hobetzeko edo berriak sortzeko izango dira, edo beste helburu batzuetarako derrigorrezko lagapenez eman beharrekoak.\nb) Mugak: Partzela bat mugarritzen duten lerro perimetralak dira mugak; mugak eta mugakideak bereizi behar dira.\nc)Partzelaren itxitura: Partzelaren mugarriketa gauzatzeko mugen gainean jartzen den hesia da.\nd)Partzela-azalera: Mugarritutako partzelaren neurriak, horizontalean hartuta.\ne)Lursailaren hasiera-kota edo kota naturala: Urbanizazio-jarduketak hasi aurretik, lursailaren puntu bakoitzak duen altuera errelatiboa.\nf)Lursailaren amaiera-kota: Urbanizazio-jarduketen ondoren, lursailaren puntu bakoitzak duen altuera erlatiboa.\ng)Sestrak: Bide eta espazio publikoen luzetarako profila osatzen duten lerroak. Plangintzak besterik ez badu ezartzen, lehendik dauden sestrak izango dira baliozkoak.\nh)Lerrokadurak: Bide eta espazio libreetan zehar, eraikitzeko mugak jartzeko eta erabilerak bereizteko agertzen diren lerroak dira.\n38. artikulua.- Partzelan eraikinak ezartzeari buruzkoak:\na)Fatxada-planoak: Esparru eraikigarria eta eraiki gabea bereizten dituen sestra baten gainean dauden planoak dira. Ez dira kontuan hartzen elementu edo gorputz irtenak.\nb)Eraikinaren lerroa: Fatxada-planoaren eta lursailaren arteko elkargunea da.\nc)Eraikinaren sakonera: Fatxada nagusitzat hartzen denaren eta barruko edo atzealdekoaren artean dagoen distantzia da, perpendikularki hartuta.\nd)Mehelina: Bi eraikin mugakide bereizten dituen, eta estalkiraino doan, horma edo albo-itxitura itsua. Mehelina eraikin mugakideena biena izan daiteke.\ne)Mugekiko atzera-gune edo tartea: Eraikitzeko den partzela pribatu batean, eraikuntza-lerroaren eta mugen artean gelditzen den lur-zerrendaren zabalera da.\nf)Eraikinetako sestra-kota: Eraikin batean, kanpoko puntu bat erreferentziatzat hartuta, edozein solairuk puntu horretatik hasita duen altuera erlatiboa.\n39. artikulua.- Eraikinek partzelan duten okupazioari buruzkoak:\na) Okupazioa edo betetako azalera: Eraikin bat kokatu behar den tokiko plano horizontalaren gainean eraikin beraren fatxada-planoak jartzerakoan eratzen den perimetroaren barruko azalera da.\nb)Okupazio-koefizientea: Partzela batean, eraikuntzak okupatuta duen edo okupatu dezakeen azaleraren eta partzelaren azalera osoaren arteko erlazioa da.\nParametro hau Plan Orokorrean aipatzen denean, gehieneko okupazioa dela ulertzen da.\n40. artikulua.- Azalera erabilgarria eta azalera eraikia. Sabai eraikigarria:\na)Etxebizitza edo lokal bakoitzaren azalera erabilgarria: Elementu komunekiko, paramentu bertikal bukatuek barrutik mugarritzen duten azalera da. Gorputz irtenak itxiak badira osorik neurtzen dira; irekien kasuan, berriz, erdia besterik ez.\nb) Etxebizitza edo lokal bakoitzaren azalera eraikia: Eragiketa honen emaitza da: Azalera erabilgarriari gehitu egin behar zaizkio hormen, tabikeen eta itxituren azalera, eta elementu komunek betetzen duten azaleraren zati proportzionala.\nc)Azalera eraikia, eraikinaren solairuka: Eraikinaren solairu zehatz batean, bertako etxebizitzen eta lokalen azalera eraikien batuketa da.\nd) Sabai eraikia edo eraikigarria, sestra gaineko eraikinetan: Eraikinaren solairu bakoitzean kanpoko mugen artean dagoen azalera atera, eta horien batuketa da. Sabai eraikia edo eraikigarria zenbatzerakoan, honako espazio eta elementu hauen azalerak sartzen dira:\nHirigintza-Fitxetan, eraikinetako beheko solairua eta goiko solairuak deitu direnak.\nHirigintza-Fitxetan teilatupeko guneak deitzen direnak, baldin eta fitxetan ezarritako erabilera nagusietarako badira eta 1,80 metrotik gorako altuera librea badute; halaber trastelekutarako diren lokalak ere sartuko dira, baldin eta 15 m2(e) baino gehiagoko azalera erabilgarria badute lokal bakoitzeko.\nBaimendutako hegalkin itxiak. Gorputz irten irekiak ez dira zenbatuko.\nOndorengo gune hauek ez dira zenbakarri eta, beraz, ez dira zenbatuko:\n1.80 metrotik beherako altuera librea duten gune estaliak eta itxiak.\nErabilera publikoko portxeak.\n1,50 metrotik gorako diametroko patioak eta instalazioetarako hodiak.\ne)Sabai eraikia edo eraikigarria, sestra azpian: Hirigintza-Fitxetan muga zehatz bat ezartzen bada, zenbatuko dena da kanpoko itxiturek edo hormek mugatuta dagoen eta sestra gaineko aprobetxamendurako baldintzak betetzen ez dituen gunea,.\n41. artikulua.- Lurzoruen Eraikigarritasunari buruzkoak:\nIndarrean dagoen Lurzoru eta Hirigintzaren Legeak 35. artikuluan ezarritakoari jarraituz, honako eraikigarritasun-motak definituko ditugu.\nEraikigarritasun fisikoa edo gordina: Hirigintza-antolamenduak lurralde-eremu jakin baterako ezarritako sabai-azalera osoa da, eraikitakoa edo eraikitzekoa, sestra gainekoa zein sestra azpikoa. Adierazteko, sabai-metro koadrotan, edo lurzoru-metro koadro bakoitzeko sabai-metro koadrotan adierazten da. Lehendik dauden orube, partzela edo eraikinen kasuan, lerrokadurak, profilak eta altuerak zehaztuz adierazten da, edo bestela eraikina finkatu egiten da.\nEraikigarritasun urbanistikoa: Eremu jakin baterako aurreikusi den eta irabazteko asmoko erabilera eta jarduerei dagokien eraikigarritasun fisikoa da; hortik kanpo gelditzen dira eremu horretan lehendik dauden edo aurreikusita dauden dotazio publikoak.\nEraikigarritasun haztatua: Lurrralde-eremu baten eraikigarritasun haztatua ateratzeko, lehengo biderketa hau egin behar da: erabilera bakoitzaren eraikigarritasun urbanistikoa bider —bertako beste erabilerak ikusita— erabilera horri izendatu zaion ponderazio- edo homogeneizazio-koefizientea. Eta ondoren, eremuko erabilera guztien emaitzen batuketa izango da eraikigarritasun haztatua.\nBatez besteko eraikigarritasuna: Lurralde-eremu baten batez besteko eraikigarritasuna da zatiketa honek ematen duen koefizientea: eremuaren eraikigarritasun haztatu guztia zati eremuaren azalera guztia. Azalera horren barruan sartuko dira sistema orokorren sareko dotazio publikoetarako lur-eremu horretan sartu edo esleitu diren lursailen azalerak; kanpo gelditzen dira, berriz, lehendik dauden eta hirigintza-antolamenduak finkatzen dituen sistema orokorren azalerak.\n42. artikulua.- Eraikinen bolumenari eta formari buruzkoak:\na)Eraikinaren altuera: Eraikin baten altuera neurtzeko, bi parametro erabiliko dira: altuera unitate metrikoetan, eta altuera solairu-kopurutan.\nAltuera unitate metrikoetan: Eraikin batean, lurretik gora doan zatiaren neurri bertikala da, unitate metrikoetan neurtuta. Altuera hori bertikalki neurtzen da; hasi eraikinaren aurrealdean dagoen edo aurreikusita dagoen espaloiko, espazio publikoko edo erreferentzia-puntuko sestratik gora, eta bizitegi-eraikinetan zenbatzen den azken solairuko sabaiaren forjatuaren azpiko alderaino. Industria-eraikinetan, goian, estalkiari eusten dioten habe nagusien azpialderaino neurtuko da. Eraikinean, neurketa egingo da aurrealdean bide edo espazio publikoa duen fatxadaren erdigunean. Bizitegi-eraikinetan, fatxadak tarteka hartuta egingo da, eta gehienez ere hogeita lau metro luze izango dute tarteok. Ertzean egon, bi kaletara eman eta sestra ezberdinak dituzten eraikinetan, sestra altuena duen kalean sortzen den altuera luzatu ahal izango da aldameneko fatxadara, gehienez ere hamabost metro luze.\nAltuera solairu-kopurutan: Bide edo espazio publikoaren erreferentzia-kota edo sestraren gainetik dauden solairuen kopurua da. Solairuak zenbatzerakoan, beheko solairua ere sartzen da, beste bat bezala. Patioen neurriak ezartzeko orduan, solairuen kopurua zehazterakoan, teilatupeko solairua ere solairutzat hartuko da eta besteak bezala zenbatuko da.\nb) Gehieneko altuera: Eraikinetan, plangintzak ezarri duen altuera-mugaren balioa. Altuera ezartzerakoan, aurreko puntuan adierazitako neurri-unitate bietan ezarri bada, biak errespetatu beharko dira aldi berean, gehienez onar daitezkeenak diren aldetik. Altuerako baldintza ezartzerakoan, gehienekoa besterik ez bada adierazten, altuera hori agortu gabe eraiki ahal izango dela ulertuko da. Kasu berezietan, Udalak gehieneko altuera hartzera derrigortu ahal izango du, irudi urbano zehatz bat mantentzeko edo lortzeko beharrezkoa dela irizten dionean.\nc) Gehieneko altueratik gorako eraikinak: Ezarritako gehieneko altueratik gora, orokorrean, honakoak eraiki ahal izango dira:\nEstalkiaren isurkiak: Estalkietako atal maldadunak dira. Isurkien maldak ezingo du inolaz ere gainditu %35a, eraikinaren edozein fatxadatatik hartuta.\nInstalazioetarako elementu teknikoak: Horrela deitzen ditugu eraikina osatzen duten zati komunak, hala nola, eskailera-kaxa errematatzeko atalak, igogailuen kasetak, tximiniak, aireztapeneko hodiak, hozteko sistemak, argi-zuloak, irrati-telebistarako antenak, tximistorratzak, eta horien pareko beste batzuk.\nElementu apaingarriak: Gehieneko altueratik gora onar daiteke fatxaden edo estalkien elementu apaingarriak eraikitzea, hala nola, barandak eta beste batzuk, baldin eta ez badute metro batetik gorako altuerarik eta ez badute sortzen gune itxirik.\nDorretxoak: Dorretxo deitzen ditugu estalkiaren profiletik kanpo irtenda, eraikin berezietako puntu batzuetan eraiki daitezkeen atalak; etxadi eraikigarrietako ertzak edo erremateak eratzen dituzten eraikinetan ere egin daitezke. Area eta Sektore bakoitzaren Hirigintza-Fitxan, edo plangintza xehatuan, berariaz jaso beharko da dorretxoak eraikitzeko aukera dagoela. Horien erabilerak eta gehieneko neurriak dagokion ordenantzan zehazten dira.\nd)Pisuen altuerak: Pisuaren altuera da elkarren segidako bi solairuren forjatuen gainaldeen arteko distantzia bertikala, edo baita zola baten goialdetik solairu hori estaltzen duen forjatuaren goialderaino doana ere.\ne)Pisuaren altuera librea: Solairu batean, zoladura bukatuaren goialdetik forjatuaren azpialderaino doan distantzia bertikala; forjatuaren barne hartzen da sabaiaren estaldura edo sabai izuna, balego.\nf)Solairua: Azalera horizontal, erabilgarri eta estalitakoa da, bertan jardueraren bat garatu ahal izateko egokitu dena. Eraikinean duten tokien arabera, honako solairu-motak bereiz daitezke:\nBeheko solairua: Hau da solairuko sestra-kota eraikinaren erreferentzia-kotarekin bat baldin badator nabarmen, ehuneko hirurogeitik gora.\nErdisotoko solairua: Honetan, zola-oina, eraikitako azaleraren ehuneko hirurogeian baino gehiagoan, beheko solairurako ezarri den sestra-kotaren azpitik dago; eta sabai-oina, berriz, kota horren gainetik. Erdisotoetako zoladuraren sestra-kota ezingo da egon eraikinaren erreferentzia-kota baino 1,30 metro azpitik.\nSotoko solairua: Sotoko solairua beheko solairuaren azpian edo erdisotoko zein beste soto bateko solairuen azpian dago. Hauen guztien fatxaden altuerak 1,20 metrokoa edo txikiagoa izan beharko du perimetroaren %40an baino luzeagoan. Baldintza hori bete ezean, erdisotoko solairutzat hartuko da.\nSolairuartea: Beheko solairu batean, batzuetan zoladura- eta sabai-oinen artean eraiki daitekeen solairua da. Hauen azalera zenbatu egin beharko da eraikinen azalera erabilgarri eta eraikien artean, eta baita sabai eraikigarri bezala ere, plangintza xehatuak horrela ezarriz gero.\nGoiko solairua edo pisuko solairua: Beheko solairuko sabaiaren forjatu gainean dagoena da.\nAtiko-solairua: Eraikin baten azken solairua da, baldin eta eraikitako azalera gainontzeko solairuenak baino txikiagoa bada, eta solairuaren fatxada-plano guztiak edo baten bat atzera emanda badaude (badago), eraikinaren fatxada-planoekin alderatuta.\nTeilatupeko solairua: Malda duten estalkien kasuetan, azken solairuko goialdeko azalerak eta estalkiaren osagarri diren isurkiek eratzen duten solairua.\ng)Gorputz irtenak: Fatxadako planoetatik ateratzen diren elementu bizigarri edo okupagarriak dira. Gorputz irtenak honelakoak izan daitezke:\nGorputz irten itxiak: Alde guztietan itxitura finkoak dituztenak, eta ez desmuntagarriak.\nGorputz irten irekiak: Gutxienez eraikinaren fatxadarekin paraleloan dagoen itxitura irekia dutenak.\nh)Elementu irtenak: Fatxada-planoetatik ateratzen diren eta ez bizigarri ezta okupagarri ere ez diren elementuak. Honelakoak izan daitezke:\nElementu irten iraunkorrak: Eraikuntzaren ikuspuntutik, eraikinaren osagarriak direnak, hala nola, zokaloak, pilastrak, teilatu-hegalak, gargolak, markesinak eta beste antzeko batzuk.\nElementu irten ez-iraunkorrak: Ez dira eraikinaren osagarri, baina fatxadetan erantsi daitezke, hala nola, olanak, errotuluak, iragarkiak.\ni)Patioak: Eraikinean dauden lekuaren arabera, honako patio-motak bereizten dira:\nEtxadiko patioak: Etxadi bat osatzen duten eraikinak argitu eta aireztatzeko aurreikusi den eraiki gabeko gunea da.\nPartzela-patioak edo argi-patioak: Eraikinaren bolumenaren barruan, eraikina argitzeko edo aireztatzeko aurreikusi den eraiki gabeko gunea da.\nPatio mankomunatuak: Partzela-, argi- edo aireztapen-patioak bi eraikin mugakideren zerbitzurako izan daitezke aldi berean. Halakoetan, patio mankomunatuak deitzen ditugu. Eta horiek baimendu ahal izateko, ezinbestean egiaztatu beharko da zortasun mankomunatu bat eratuta dutela eraikinak kokatzen diren bi finken artean; zortasun hori Jabetza Erregistroan inskribatuko da, eta ukaezina edo erostezina izango da bi finketatik baten batek eraikita dirauen bitartean.\n‹ IV. TITULUA.- LURZORUA ERAIKI ETA ERABILTZEKO ORDENANTZA OROKORRAK gora IV.2 KAPITULUA.- HIRI-LURZORUAN ETA LURZORU URBANIZAGARRIAN HIRIGINTZA-PARAMETROAK APLIKATZEKO ORDENANTZAK ›


Astrid Oster: “Arteterapia oso erabilgarria da; izan ere, margotzen dugunak asko esan dezake sentitzen dugunaren inguruan” – Guraso.eus\nAstrid Oster: “Arteterapia oso erabilgarria da; izan ere, margotzen dugunak asko esan dezake sentitzen dugunaren inguruan”\n2020-01-11\tguraso\tIruzkin 1\nHitz egitea ez da beti ongizate pertsonal baterantz biderik zuzenena, gure burmuina irudiak sortzen dituen organoa baita. Pinturak gure barruko irudiekin kontaktuan jartzeko aukera ematen digu, eta beste irudi batzuk sortzeko aukera ere ematen digu, lasterretatik askatzen eta ikuspegi berriak ikusten lagun diezaguketenak. Horren inguruan lan egiten du “21 kolore” zentruko zuzendari eta terapeuta den Astrid Osterrek. Hitzaldiez gain, Arteterapia egiten du Gasteizen duten lokalean.\nAstrid Oster, 21 Kolore Arteterapia zentruko zuzendaria, umeekin batera marrazten.\nZer da arteterapia?\nArteterapia, izenak dioen bezala, artean oinarritutako terapia da. Hitz egin gabeko lanketa da,hau da, ez du garrantzirik kognizioak, gorputzaren intuizioak eta intuizio bisualak baizik. Guk konkretuki Bettina Eggerrek eta Jörg Merzek Suitzan garatutako LOM deituriko arteterapia mota erabiltzen dugu. LOM izena “Lösungs Orientiertes Malen” alemanetik dator, hitzez hitz itzulita “konponbideetan zentratutako pintura” esan nahi duena.\nZertan datza LOM metodoa?\nLOM beste metodo arteterapeutiko batzuetatik bereizten da, bere arreta inpresioetan jartzen duelako, adierazpenaren ordez. Inpresioaren ikuspegiak esan nahi du terapeuta baten orientaziopean egindako pintura argi eta sinpleek garrantzia kentzen dietela gogoratzen ditugun irudiei, eta horiek asaldagarriak direla, eta, aldi berean, emozio itogarrietatik libratzen gaituztela. Irudiaren aldaketen bidez emozioetan aldaketak lortzen dira.\nZein material erabiltzen dituzue?\nLOMen Lascaux Resonance Pintura erabiltzen dugu. Margotzen duen pertsonarentzat efektu harmonikoa duten pintura terapeutikoak dira. Bere trinkotasun leunaren ondorioz, pintura hauek, behatzekin margotzeko aproposak dira. Eskuarekin margotzen dugu, formatu handietan …\nTerapiak egiteko modu ezberdinak existitzen dira?\nArteterapian ikuspegi desberdinak daude; ikuspegi psikologikoa, analitikoagoa dena, hau da, egindako lanak interpretatzen dira islatutako arazoak landu ahal izateko. Koloreak, formak… aztertzen dira. 21 koloren, gure terapia zentroan, gehiago ikuspegi pedagogiko batekin lan egiten dugu. Hau da, zure emozioak obraren bidez aldatzen dituzu. Marrazkia manipulatuz zuk zeure burua manipulatzen duzu.\nZeintzuk dira Arteterapiaren abantailak?\nHitz egiteak iraganean ez badizu balio izan, zu zeu adierazteko beste modu bat da. Arte terapiarekin nahigabe emozioak lantzen dituzu. Batzuetan, barne lana egiten ari zarela kontziente bazara, zeure burua babesteko mekanismoak dituzu, eta ariketa ekiditzea lortzen duzu. Baina arteterapia egitean alde ilun horretan barneratzea lortzen da; arteak ez du ezkutatzen uzten.\nBigarren arrazoia da jendeari ez zaiola hitz egitea gustatzen, ez du psikologoarekin hitz egin nahi. Arteterapiarekin, zeharkako moduan, emaitza onetara irits zaitezke, arteterapeuta baten norabidearen laguntzarekin, noski.\nInformazio gehiago nahi izanez gero edo gurekin harremanetan jartzeko sartu https://21kolore.com/servicios/pintura-centrada-en-soluciones/# webgunean edo bisitatu gure lokala Gasteizen.\nIruzkin 1 "Astrid Oster: “Arteterapia oso erabilgarria da; izan ere, margotzen dugunak asko esan dezake sentitzen dugunaren inguruan”"\nAstrid Oster: “Arteterapia oso erabilgarria da”\n[…] Irakurri albiste osoa Guraso.eus-en. […]


Ekintzailetza - GOIEKI · Goierriko Garapen Agentzia · - Page #4\nKooperatiba bat sortzeko asmoa al duzu?\nAzken Eguneratzea: 07 Maiatza 2021\nGoiekin aholkularitza ematen dizugu.\nAutonomo berria al zara?\nGoiekitik beti aholkatzen dugu arreta berezia jartzea autonomoen alta prestatzeko garaian. Izan ere, gaur erabaki edo kudeaketa txarra egiteak, arazo handia izan daiteke biharko egunean. Horretarako, autonomo berrien artean gertatzen diren 4 akats ohikoenak aipatuko ditugu.\n1- Gizarte Segurantzan behar ez bezala alta ematea.\nOso garrantzitsua da autonomoetan alta emanda egotea zure jarduera ekonomikoarekin hasi aurretik, bestela 3.000 €-rainoko isuna jaso baitaiteke. 60 egun lehenago has daiteke, baina gomendagarriena hasi baino pare bat egun lehenago altan ematea da.\n2- Ogasunean alta ez ematea.\nBeste ohiko akatsetako bat Ogasunean alta ez ematea da. Urrats hori nahitaezkoa da Zerga Agentziari jarduera berri bat egiten hasiko dela jakinarazteko, eta oso garrantzitsua legez fakturatzen hasi ahal izateko.\n3- Eskura dauden laguntzak ez aprobetxatzea.\nLaguntza eta programa ezberdinak daude proiektu berrietara zuzenduak. Jarduera, kokalekua eta lan egoeraren ondorioz aldatzen direnak.\nHasteko gehien eskatzen den hobaria “tarifa laua” izaten da. Horren oinarria, autonomo berrientzako lehen urteetako hileko kuota kostua murriztea da. Lehenengo urtean, hautatutako kuotaren % 80 bonifikatzen da; hurrengo 6 hilabeteetan, % 50; eta azken 6 hilabeteetan, % 30.\n4- Ondasunak ez kentzea\nErosketak eta inbertsioak alta eman aurretik egiteak, gastu guzti horien BEZa aurrezteko eskubidea galtzea ekar dezake, hau da, jasandako BEZa ez berreskuratzea.\nAutonomotan altan ematea pentsatzen bazabiltza, edota edozein zalantza izanez gero, jar zaitezte gurekin harremanetan, 943 16 18 31 zenbakira deituz edo zenbaki berdinarekin WhatsApp business-era idatziz.\nAzken Eguneratzea: 05 Martxoa 2021\nKomunikazioaren alorrean urrats berri bat eman nahi izan dugu; hori dela eta, WhatsApp zerbitzua abiarazi dugu. Honen bidez Goiekiko Ekintzailetza arloarekin zuzenean harremanetan jartzeko aukera izango da. Horretarako 943 16 18 31 telefono zenbakira idatzi ahal izanez.\nAzken Eguneratzea: 09 Martxoa 2021\nGoierrin ekintzaileen %38a dira emakumezkoak.\nCOVID-19a gure bizietara iritsi aurretik, 2020an, %5,4ko aldea zegoen gizon eta emakumeen ekintzailetasun jardueraren tasan, eta desberdintasun hori jaisten joan da, gaur egun %4,2a izatera iritsi arte. Azken datuen arabera, Gipuzkoan eta Euskal Autonomi Erkidegoan desberdintasuna % 4,2koa da, eta estatuan, berriz, % 5,1ekoa.\n03 Otsaila 2021\nAzken Eguneratzea: 23 Otsaila 2021\n2020 urtea eremu guztietan ezin ahaztezina izango da, maila batean edo bestean denongan eragina izan du. Aurretik inoiz ikusi ez bezala osasuna eta ekonomia jokoan jarri dituen krisia izan da eta pertsona asko egoera larrian jarri dituena.\nAsteak aurrera egin ahala eta modu batean edo bestean normaltasun berri baten beharrarekin denok egoera berrira egokitu behar izan gara geure bizitzekin aurrera jarraitu ahal izateko.\nAtal honi dagokionez, gezurra badirudi ere, garai zail hauetan hainbat sustatzaileen animoa gogor iraun du eta esfortzu eta motibazioarekin euren negozioak abian jarri dituzte.\nJarraian, 2020an enpresa ekimen berrien eremuan lan egindako emaitza batzuk azalduko ditugu:\n- Kontsulta kopurua: 71\n- Landutako bideragarritasun planak: 41\n- Sortutako enpresak: 24\n- Sortutako lanpostuak: 34\n- Inbertsio maila guztira: 374.802€\n- Emakume sustatzaileak: %60\n- Gizonezko sustatzaileak: %40\n- Ikasketa maila: %53 Goi mailako ikasketak\n- Adina: %36 25-35 urte bitartean\nSPRIko Inplantalariak zerbitzua


Kepa Altonagaren “Patagoniara Hazparnen barrena” azaroan UKITXen – Egizu elkartea\nPatagoniara Hazparnen barrena. Lotilandiakoak herri birlandatuan\nAzaroan zaku bete plan dugu Irakurzaleen Txokoan. Uxue Alberdiren solasaldia azaroaren 23ra atzeratu behar izan dugu, baina liburua irakurrita dugunez jadanik hona hemen azaroko proposamena: Patagoniara Hazparnen barrena, lotilandiakoak herri birlandatuan.\nAzaroaren 30ean Kepa Altonaga gurean izango dugu bere azken liburuaz berba egiteko.\nSolasaldia hasi aurretik, 19:00etan lagun talde bat elkartuko gara liburuaren inguruan berba egiteko eta 19:30ean Kepa etorriko zaigu aurkezpen txikia egiteko eta sortu zaizkigun galderei erantzuteko.\nBeraz, azaroaren 30ean, osteguna, elkartuko gara Algortako Villamonte Kultur Etxean; 19:00etan edo 19:30ean etortzea zuen aukera da.\ngarazi2017-11-06T09:23:38+01:002017-11-06|egizu, kultura, literatura, uribe kostako irakurzaleen txokoa|0 Comments


Egoitz Lizaso (Tropela.net-eko kidea): "Porran parte hartu ahal izateko erdara-euskara hiztegia — Gaztezulo\nEgoitz Lizaso (Tropela.net-eko kidea): "Porran parte hartu ahal izateko erdara-euskara hiztegia\nEgoitz Lizaso (Tropela.net-eko kidea): "Porran parte hartu ahal izateko erdara-euskara hiztegia https://www.gaztezulo.eus/albisteak/egoitz-lizaso-tropelaneteko-kidea-quotporran-parte-hartu-ahal-izateko-erdaraeuskara-hiztegiak-ere-topatu-izan-ditugu-sareanquot https://www.gaztezulo.eus/albisteak/egoitz-lizaso-tropelaneteko-kidea-quotporran-parte-hartu-ahal-izateko-erdaraeuskara-hiztegiak-ere-topatu-izan-ditugu-sareanquot/@@download/image/20117188156TROPELANET_EGOITZ_LIZASO.jpg\nBagenekien uztailean bizpahiru egunez Piriniotako maldek laranja kolorea hartu ohi dutela. Euskal Herrian txirrindularitzak sortzen duen interesaren berri bagenuen. Hala ere harritu egin gaituzte tropela.net-en datuek: 200.000 porra bost denboralditan, milioi bat bisita aurtengoan. Garbi dago webgunea sortu zuten lau gazteen apustua balekoa izan dela.\nNola sortu zitzaizuen guzti hau martxan jartzeko ideia?\nAfari batean, nola ez! Zarauzko Institutuan elkarrekin ibilitako Oihan izeneko lagun bat eta biok, aspaldian egon gabe ginela eta, afaritxo bat egin genuen. Berak institutuan porra bat egina zuen pare bat urtean dezenteko arrakasta izan zuena. 80 bat lagun apuntatu zitzaizkion, ohol batzuk jarri zituen sailkapenak inprimatu eta goizero bertan jartzeko\neta ni ere antzeko zerbait egiteko asmotan nenbilen koadrilarako. Sarean egitearen ideia sortu zen, zerbait txukuna eginaz gero jende dezente animatu zitekeela\nBere koadrilako beste bi batu ziren, informatikaz nahiz diseinuaz dezente zekitenak eta horrela jarri genuen martxan.\nEzaguna da euskaldunak apustuzale garela, baina Sarearen bidez egindakoa izatea, hasi zinetenean behintzat, bazen nobedadea.\nGuk txirrindularitza jarraitzeko zaletasun handia daukagu, batez ere sofako jarraitzaile bezala. Etapa guztiak ikusi, gero komentatu eta abar. Baina informatikarekiko zaletasuna ere badaukagu. Esate baterako tropela.net-ekin hasi ginenetik taldeko kide bakoitza herri ezberdin batean bizi izan gara, aspaldion Belgikan dabil bat, eta prozesu guztia Skype bidez egin izan dugu. Berez sortu genuenaren izen abizenak Tropela Euskara eta Informatika elkartea dira. Martxan jarri ginenetik asmoa izan zen txirrindularitzari lotua egoteaz gain teknologia berrietan euskararen erabilera sustatzeko balio zezakeen proiektu bat egitea. Sortu genuenean bestelako txirrindularitza porra mordoa zegoen; egunkari gehienek daukate berea, Ciclos Maestrerena ere hor zegoen Bizkaian oso ondo funtzionatzen zuena\nEta egun Sarearen bidez antolatzen diren apustu eta jokoak ere nahi bezainbeste topa ditzakezu. Baina hiru osagai horiek, txirrindularitza, euskara eta teknologia berriak, lotu dituen bakarra geurea izan da.\nBloga ere badaukazue, podcast eta guzti.\nEuskarazko blogen boom hori gertatu zenean pare parean tokatu zitzaigun eta nahiko ondo funtzionatu du. Gainera egin nahi izan duguna oso ondo egokitu zaio. Lehiaketa da tropelaren elementu zentrala, baina lehiaketaren inguruan sortzen den guztia, giroa, eztabaida, saltsa, lehiaketa bera bezainbeste interesatzen zaigu. Eta horretarako oso tresna interesgarria da bloga. Bestalde, kontutan izanik gure helburu nagusienetariko bat Sarean euskararen erabilera bultzatzea dela, euskarazko edukiak idatzi eta irakurtzeko ematen duen aukera plus bat da guretzat. Podcast-arena berriagoa da; aurreko urtean jarri genuen. Ero batzuk garenez, egun erdia etapa ikusten eta beste erdia etapako gorabeherekin bueltaka pasatzen dugunez pentsatu genuen gure erotasun hori bideratzeko modu egokia izan zitekeela. Etapa bukatu ondoren kronika, titularra, euskaldunik onena eta horrelako mordoxka bat biltzen ditugu ordu laurdeneko audio batean. ari garenez, pentsatu genuen gure erotasun da podcastena da. Etapa bukatu eta gero laburpentxo bat, bloga baino azkarragoa iruditu zitzaigun. Egunero egiten dugu, hiru lagun txandakatuaz: Eneko Garate, Raul Perez, Josu garate, Inaxio Sukia eta ni neu. Iritzi ezberdinekin ikuspegi zabal bat osatzeko aukera ematen digu, blogarekin baino modu azkarragoan, eta egia esan oso saltsa polita edukitzen dugu.\nEzaguna da euskaldunak apustuzale garela, baina marka guztiak hautsi ditu tropelak.\nBeste porra batzuetan erabiltzaile bakoitzak porra bat baino gehiago egin dezake. Geurean ez, arauetan jartzen dugu erabiltzaile bakoitzeko kiniela bat baino ezin dela egin, eta txekeoak ere egiten ditugu, batez ere irabazleen artean. Horrek oraindik balio gehiago ematen diete dauzkagun zenbakiei. Aurtengo Tourrean adibidez 12.000tik gora erabiltzaile. Lehen urtean, 2005ean, 6.000 inguru izan ziren\nJendearen erantzuna ikusita, pixkanaka egutegia zabalduz joan gara, eta orain txirrindularien pareko denboraldia egiten dugu urtero, martxoan hasi eta bederatzi proba: Paris-Niza, Euskal Herriko Itzulia, Ardenetako Hirukotea, Italiako Giroa, Dauphiné Liberé, Frantziako Tourra, Donostiako Klasikoa, Espainiako Vuelta, eta Munduko Txapelketa. Horrek ere mugimendu gehiago eman dio tropelari: sei urtean 200.000 porra egin ditugu; aurten bakarrik, eta ia egutegiaren erdia jokatzeke dagoela, moiloi bat bisita baino gehiago izan ditu webguneak\nGu ere harrituta gelditzen gara datuekin! Egia da, baita, parte hartzeko ez da ezer ordaindu behar, eta publizitatearen trukean lortzen ditugun sariak nahikoa txukunak direla. Horrek ere piztu du jendearen interesa. Gainera komunikabideek, batez ere hasieran, dezenteko 'kantxa' eman ziguten. Eta geure aldetik lana ere nahikoa serio egin dugula iruditzen zait.\nDezenteko lana eskatuko dizue guzti honek.\nBa egia esan bai. Lehiaketa antolatzeak badauka bere zailtasuna, txirrindulariak modu orekatuan multzokatu behar dira\nBlogak ere konpromiso bat eskatzen du, eta facebook nahiz twiterren urteak daramazkigu jarraipena egiten . Twen top-ean tropela oso goian dago eta horrek esan nahi du mugimendua izan duela...\nPodcasta jarri, maillota bidali, maillotak lortu, diru kontuak egin, orain ogasuneko kontua egin, lehiaketa bera antolatu, babesleekin hitz egin\nbadauka bai lana. Batzuetan pentsatu ere eginten dugu ez al garen gehiegi egiten ari. Baina puntu politean ikusten dugu asuntoa eta pena ematen digu pistoia jaisteak.\nZeintzuk zarete tropelaren atzean dagoen lan taldea?\nArgi utzi nahi dut Tropela irabazi asmorik gabeko elkartea dela, alegia, ez dugula xentimorik ikusten. Behin hori zehaztuta taldearen nukleoa lehen aipaturiko lau lagunek, elkartea sortu genuenak, osatzen dugula esan daiteke. Oihan Odriozola, Eneko Illarramendi, Jon Zubizarreta eta ni neu. Gero badago kolaboratzaile sare zabal bat ere denak ongi funtzionatu dezan ezinbestekoa dena.\nEta tropelean doazen parte hartzaileak? Ba al dago perfil jakinik?\nEstatistikek erakusten dute gehien mugitu garen tokietan gehiago zabaldu dela tropela. Elkartea Zarautzen sortu eta erroldatu genuen eta herri hau da, Donostiaren ondotik, kiniela gehien dituen herria. Era berean Gipuzkoa da, dezenteko aldearekin, parte hartzaile gehien dituen herrialdea. Egoera soziolinguistikoak ere izango du eraginik; zonalde euskaldunetan hobeto funtzionatzen du zonalde erdaldunetan baino\nGero salbuespen harrigarriekin ere egin izan dugu topo. Aurreko batean, adibidez, Murtziako Telebista Regionaleko kazetari batek idatzi zigun twit-a: "cada vez que cambias los menus ya no encuentro las clasificaciones". Eta ez da Espainiatik etorri zaigun porra bakarra, Interteko foroak ere topatu izan ditugu euskarako hiztegiak osatzen; para participar teneis que hacer lo siguiente, primero crear un usuario, usuario es erabiltzailea pasahitza ez pasword". Guri kriston poza ematen digute horrelako kontuek. Lankide batekin hitz egiten 'ari gara hemen gu windows-a euskaratzen eta egin behar dena alderantzizkoa da produktuak sortu eta gero erabiltzaileek itzul dezatela' komentatzen genuen.\nZein izan dira blogera saltsa gehien ekarri duten polemikak?\nTropelan historian bere gairaian Euskaltelen Haimar Zubeldia eta Iban Mayo zeudenean dezenteko eztabaidak egon ziren baten edo bestearen alde. Aurten ez da gauza handirik izan orain arte. Samuren deklarazio batzuk egon ziren esanaz Contadorrekin aliantza bat egin nahi zuela, baina badirudi kazetari espainiarrek testuingurutik ateratako hitz batzuk direla eta berez ez dagoela polemikarako bide gehiegi.\nPolemiketaz ari garela; nola ikusten duzu Espainiako Vuelta 33 urteren ondoren Euskal Herrira itzultzea?\nEztabaidarako gai bat da dudarik gabe, baina hausnarketa egin ondoren ez nago kontra. Izan ere Tourra Holandatik, Belgikatik, Ingalaterratik eta edozein tokitatik pasatzen da, Giroa uste dut datorren urtean Washingtonen has daitekeela, eta Espainiako Vuelta ere Holandatik pasa zen duela pare bat urte\nProba hauen lurraldetasuna geroz eta lausoagoa da eta ikuspegi horretatik begiratuta ez dit hainbesteko minik egiten. Salagarriena iruditzen zaidana da bi etapa horiek hemendik pasatzeko dirutza ordaindu den bitartean, dirurik gabe gelditu direlako bertako probak bertan behera utzi beharra. Hor dago Euskal Bizikletaren kasua esaterako.\nZe itxura hartzen diozu aurtengo Tourrari?\nHasieran oso itxura ona zeukan faborito asko zeudelako. Contadorren parte hartzeak ere eman dio interes puntua; bestela ikusten zen Andy Schlek besteen gainetik egon zitekeela. Kiniela egiteko garaian hautagai nagusi bezala bi hauek jarri genituen. Gero erorketa asko egon da eta horrek dena baldintzatu du. Wiggins, Vinokurov, Brajkovic Ban Den Broeck\njende garrantzitsua zen. Horrelako hainbeste erortzea arraroa izan da eta kalte egin du\nEvans ikusten dut oso fuerte, Hushovd ere bai, Gilbert-ek harritu egin nau...\nZer moduz doa zure porra?\nOso gaizki. Uste dut gauza bakarra asmatuko dudala; irabazlea: Andy Schelek. Bigarren multzoa hautagai nagusiena bi etxean dauzkat eta beste bi kolpez josita eta etxera bidean. 12.000tik 11.000 eta gehiago noa. Mina ematen dit batez ere lanean 30 laguneko tropeltxo batean nagoelako sartuta eta, ostia, tropelako kide izatearen titulo horrekin eta atzean joatea aguantatu egin behar da hilabete osoan\nHori oso-oso-oso gogorra da.\nPorra on bat egiteko sekretua eskatzea gehiegi izango da, orduan.\nKar, kar. Garrantzitsuena zortea da, eta gehiegi ez pentsatzea. Oraingo honetan gehiegi pentsatu dut eta horrela nabil. Sentsazioei jarraitu behar zaie batez ere. Denboraldian zehar txirrindulariak nola ibili diren jakiteak lagundu dezake, noski, Ibilbidea ezagutzeak ere bai, baina azkenean zortea ere oso garrantzitsua da erorketak ez baitago aurrikusterik.


'Maketo zahar eta barrien' duintasuna aldarrikatu dau Doctor Deseok - bizkaie.biz\n'Maketo zahar eta barrien' duintasuna aldarrikatu dau Doctor Deseok\nDabi Piedra\t2019-12-02 13:14 Musikea\nEuskerazko abestien bildumea da Maketoen iraultza disko-liburua.\nDoctor Deseoko kideak eta Clemente Macole, disko-liburuaren aurkezpenean | Ikusi handiago | Argazki originala\nGaztelaniaz kantetan dauen taldea izan arren, badira hogei urte baino gehiago Doctor Deseo euskerazko abestiak sartzen hasi zanetik diskoetan; normalean, argitalpen bakotxeko bat izaten da euskeraz. Maketoen iraultza bilduman (Baga Biga), orain arte argitaratutako guztiak batu ditu talde bilbotarrak.\nHamahiru kantu dakarz disko-liburu barriak, horreetatik hamaika aurreko lanetan argitaratuak. Ganera, Doctor Deseok 18/98 prozesu judiziala salatzeko diskoan parte hartu ebaneko kantua be sartu dabe, eta disko-liburuari izena emoten deutsan Maketoen iraultza da pieza barri bakarra.\nHain zuzen be, Doctor Deseok proiektu honetan aldarrikatu nahi izan dauena laburbatzen dau kantu barri horrek. Maketoen, beste leku batzuetatik Euskal Herrira lanera etorri behar izan eben familien historia gogoratzea da asmoa, eurak be herri honen parte dirala argi eta garbi esatea. Lege zahar eta memoria ezabatuen ganetik, duintasunez egin dabela aurrera eta gizarte garaikidea eregiteko ezinbestekoak izan dirala.\nIdealizazino barik, baina gizarte multikulturalaren alde egin dau Francis Díez taldeko kantariak. Endogamian dagoan gizarte bat desagertzera kondenauta dago, azaldu dau, migranteek ez dabe euren herritik alde egiten kulturartekotasuna probau nahi dabelako, bizirauteko leku hobe baten bila doaz, eta hori ezin dabe legeek eta harresiek geratu. Bilbo inguruko maketoen auzoetan hazitakoak gogoratu ditu Díezek, baina gaur egun beste herrialde batzuetatik datozan etorkinentzat be bada diskoa. Maketo zaharrak eta barriak gara, eta ez gara hemendk joango.\nOrain dala hamahiru urte Ekuatore Gineatik etorritako Clemente Macole da maketo barri horreetako bat. Diskoaren azal deigarri eta probokatzailean agertzen da bere gorputza. Baina, Francis Díezek zehaztu dauenez, Clemente ez da apaingarri hutsa. Hernanin bizi da, euskeraz ondo daki eta Euskal Herriaren parte da, azalaren kolorea ez dalako garrantzitsua.\nHortaz, sasoi baten irain izandako berbea, maketo, harrotasun bihurtu dabe Maketoen iraultza-n, non eta euskera hutsean egindako disko baten. Aitaren etxearen mitoa uritartu egin dau Doctor Deseok. 1986an joten hasi zanetik taldeak izan dauen izakerearen erakusgarri da, azken baten, bilduma barria.\nDoctor Deseoren bilakaerearen lekuko be bada Maketoen iraultza, Díezek onartu dauenez. 1995ean plazaratu eben euskerazko lehenengo kantua, eta harrezkero izandako bidea erakusten dabe diskorik disko agertutako pieza bakanek. Xabier Leteren eta Lauaxetaren poesiak, Edorta Jimenez eta Unai Iturriagaren berbak... erabili izan ditue. Kantuak hurrenkera kronologikoan ipini ditue diskoan, baina gaur egunetik hasita.\nZuzenean kontzertu gitxi baina bereziak joteko asmoa dabe. Lehendik be, 2011ko Euskerearen Egunaren eta 2016ko Kilometroak jaiaren harira, euskera hutsezko kontzertuak emon izan ditu Doctor Deseok. Oraingoan, emonaldiaren lehenengo partea, gitxienez, euskeraz izango da.\nHego Euskal Herriko lau uriburuetan, Madrilen, Bartzelonan eta Mexikon joteko asmoa dabe bilbotarrek, udabarrian egingo daben bira labur horretan. Halandabe, guztiz zehazturik ez dago, ez diralako etorkizunari larregi begiratzeko zaleak; Francis Díezen arabera, egunean egunekoa bizi nahi dabe.


Zibersegurtasunak garrantzia handia hartu du Bind 4.0 programaren hirugarren edizioan | BCSC - Zibersegurtasun Euskal Zentroa\nUrtarrilaren 11tik, eta programa garatuko den datozen sei hilabeteetan, hautatutako 32 startup enpresek nazioarte mailan lan egingo dute 33 enpresa bideratzailerekin, teknologia berrietan oinarritutako 44 proiektu berri garatzeko. Horietako 6 zibersegurtasunaren arlokoak dira eta, esan behar dugu, Euskadi erreferente bihurtu dela arlo horretan.\nSektore horren barruan, aukeratutako startup enpresak honakoak dira: JakinCode, CIE Automotive-rekin batera zibersegurtasun arloko hiru proiektu garatuko dituena, Euskaltel eta Elecnor taldea; Open Cloud Factory, Arcelor Mittal eta Elecnor Taldearekin bi proiektu burutuko dituena; eta Gipuzkoako HDIV Security enpresa, Euskaltelekin batera arituko dena zibersegurtasun arloko konponbide berriak lantzen. Horiek eta hautatutako beste startup enpresek ordaindutako hainbat proiektu garatuko dituzte; 150.000¤-ko diru-laguntza ere jaso dute, eta laguntza eta jarduera programa batean parte hartuko dute.\nEusko Jaurlaritzak apustu sendoa egin du industria eta teknologia berrietara bideratutako ekintzailetzaren alde, 4.0 estrategiaren barruan, eta Bind 4.0 programa arrakastatsua horren adierazgarri da. Apustu horri esker, Euskadi erreferente bihurtu da digitalizazio prozesuetan eta zibersegurtasun industria sendo bat garatu da; izan ere, gero eta eskaera handiagoa eta zerbitzu eskaintza zabalagoa daude. Estrategia horren Urtarrilaren 11tik, eta programa garatuko den datozen sei hilabeteetan, hautatutako 32 startup enpresek nazioarte mailan lan egingo dute 33 enpresa bideratzailerekin, teknologia berrietan oinarritutako 44 proiektu berri garatzeko. Horietako 6 zibersegurtasunaren arlokoak dira eta, esan behar dugu, Euskadi erreferente bihurtu dela arlo horretan.\nEusko Jaurlaritzak apustu sendoa egin du industria eta teknologia berrietara bideratutako ekintzailetzaren alde, 4.0 estrategiaren barruan, eta Bind 4.0 programa arrakastatsua horren adierazgarri da. Apustu horri esker, Euskadi erreferente bihurtu da digitalizazio prozesuetan eta zibersegurtasun industria sendo bat garatu da; izan ere, gero eta eskaera handiagoa eta zerbitzu eskaintza zabalagoa daude.\nEstrategia horren emaitza izan zen Zibersegurtasunerako Euskal Zentroa (BCSC) sortzea, ekimen horien sustapenen parte hartzen duena, eta helburua da zibersegurtasunaren kultura sendotzea eta Euskadiren garapen ekonomikoan laguntzea. Zibersegurtasunaren euskal ekosistemaren ikuspegi global bat izateko, sektore hori hainbat ikuspegitatik aztertzen duen Liburu Zuria osatu da. Sektore honetan lan egiten duten eragile guztiak barne hartzen ditu: enpresak, teknologia zentroak, unibertsitateak eta erakunde publiko garrantzitsuak, beste batzuen artean.\nZibersegurtasunaz gain, Bind 4.0 programaren hirugarren edizioak eremu teknologiko berri bat txertatu du, Osasunaren Teknologien sektorea, Eusko Jaurlaritzak RIS3 Espezializazio Adimentsuaren Estrategian ezarritako lehentasunen ildotik. Horrela izanik, proiektuak honela banatzen dira: Internet of Things (11), Big Data (11), Manufaktura Osagarria (7), Zibersegurtasuna (6), Errealitate areagotua/Errealitate birtuala (3), Adimen artifiziala (2), Wearables (2), Espektroskopia infragorria (1) eta energia birkargatzea (1).Azelerazio programa honek SPRI, BCSC, BIC-Centro de Empresas e Innovación eta Foru Aldundien babesa dauka, baita partner teknologiko handi batzuen laguntza ere, hala nola Amazon Web Services, Microsoft eta Siemens.\nAzelerazio publiko eta pribatuaren euskal programaren bidez, datozen sei hilabeteetan 44 proiektu teknologiko berri garatuko dira, 32 startup eta 34 nazioarteko erreferentzia diren 34 enpresak bultzatuta.\nArabako JakinCode, Open Cloud Factory eta Gipuzkoako HDIV Security enpresek zibersegurtasun arloko konponbideak garatuko dituzte CIE Automotive, Elecnor Taldea, Euskaltel eta Arcelor Mittalekin batera.


Wikilari bihurtu zaitez\n2016-07-14 Colosuss Parte-hartzea wikipedia\nDonostia 2016 teknologikoa artikluluan aipatu nituen Donostia 2016 Europako kultur hiriburua fundazioak arlo digitalera zuzenduta dituen proiektu batzuk. Donostiapedia proiektua aipatu nuen, eta esan daiteke, hau dela Hirikia kaiak duen proiektu parte-hartzaileena. Helburu nagusia, Wikipedian Donostiari buruz ahalik eta artikulu gehien hizkuntza ezberdinetan editatzea da, eta aitzaki horrekin, auzolanean egindako liburu bat editatu. Autore gehien […]\nPuntu eus 5000 baietz!\n2015-12-06 Colosuss Sailkatugabeak\n7 urteko ibilbide baten ondoren puntu eus fundazioak 5000 domeinuen langa gainditzea du erronka berria. Post hau idazten ari naizen momentuan 4.626 domeinu daude erregistratuta, beraz 2015. urtea 5000 domeinuekin amaitzea posiblea da. Albiste oso ona izango litzake helburu hau gainditzea. Domeinuari buruz informazio estatitiskoa biltzen duen behatoatoki bat argitaratu berri dute eta bertan domeinuaren egoera ezagutu […]\nNola erabili whatsappa ordenagailu bidez\n2015-02-17 Aplikazioak Colosuss whatsapp\nOrain Whatsapp ordenagailu bidez erabili daiteke. Aplikazio honen erabiltzaileok denbora asko itxaron behar izan dugu aukera hau edukitzeko, baina azkenean gure esku dago. Jarraitu beharreko prozesua oso erraza da. Baldintzak: – Whatasapp 2.11.498 bertsioa edo berriagoa. Zein bertsio duzun jakiteko; Menu -> Ajustes -> Ayuda -> Acerca de – Chrome nabegatzailea (Momentuz, soilik nabegatzaile honekin funtzionatzen du). […]\nZalantzarik gabe lagunen arteko komunikazioan WhatsApp erregea da. Urte hauetan lehiakide asko atera arren (WeChat, Line, Spotbors…), mendiaren gailurrean jarraitzen du. Ezagunak dira segurtasun aldetik dituen gabeziak, baina beste aplikazioek ez duten zerbait dauka; erabiltzaile ugari. Oraingoan, Telegram izeneko aplikazioa da WhatsApp ordezkatu nahi duena. Nire ustez, izan duen lehiakide indartsuena izan daiteke. Hau lortzeko […]\nIritsi da hatz marka iPhone-en eskutik\n2013-09-23 Apple Colosuss iPhone Smartphone\nAppleek iPhone 5S eta 5C aurkeztu ditu. Orain arte bezala, etorkizunerako oinarriak ezarri nahi izan ditu Steve Jobs eta Steve Wozniakek sortutako enpresak. Hardware aldetik, kamera eta prozesadoreari eman diote garrantzi handia, 64 biteko prozesadorea duen lehen smartphonea bait da 5S modeloa. Dena dela, hau ez zait harrigarria iruditu, ordenadoreek izandako garapena ikusita, naturala bait da […]\n2013-08-13 Colosuss Sailkatugabeak\nHilabetero Gaztezulon idazteko aukera dut. Oraingoan, sarean beste zatitxo bat edukitzeko aukera eman didate eta ez dut desaprobetxatu nahi. Horregatik, aldizkarian bezala, blog honetan albiste batzuk idazteko aukera izango dut. Jadanik www.aldakur.net helbidea duen blog bat dut, eta honekin batera martxan mantenduko dut. Ezagutzen ez didazuenentzako, Informatika Ingeniaritza Teknikoan titulatua naiz (EHU) eta Software librean […]


Adatsa zabal, haizeari buruz abiatzen zen orbeatarren lantegian sorturiko azken bizikletari eraginez. Zeren bila? Ez zeukan helburu zehatzik bizitzan. Espero ez zuela, ordea, asmo bat egin zuen adiskide edo asmo batek egin zuen adiskide, ez da gauza ziurra. Zoragarrizko egunak ezagutu zituen, Lorea Gernika gaztea harkaitzetan jauzika datorren errekasto bihurtu zen, eguzkia urtzen delarik hunkitzen diren guztiekin bat egiten duen bihotz. Asmoa isila zen. Ikara ematen zuen, erakarri egiten zuen. Asmoa ederra zen. Nolako ahapekoak egun haietan, nolako gorrotoak Getxoko batzokia izana zen eraikin irainduan, gerlako garaileek Lorea Gernika iragaten ikusten zutenean asmoak besotik edo asmoa besotik zeramala! Beste gerla bat behar piztu behar zen.\nEgun haietako batez —eguzkia marra gorri itsasazalean—, eztitasun uneak bihotza laxaturik, «Gure zoriona...» hasi zen Lorea Gernika. Hasi bazen hasi zen! Besterik esan ahal izan zezan baino lehen egin zuen berba asmoak, eskuak buru azpian etzanda zegoela ganorabako orakulu bat iduri:\n— Gure zoriona, posibleen metaketak ekarriko du!\nIdortu egin ziren munduko errekastoak, mahaspasa uzkurtu zitzaion bihotza Lorea Gernikari. «Posibleen metaketak...!». Ahalke gorriak hartu zuen, eta ihesari eman zion urrun, urrun, asmoa burutik eta akordutik kendu beharrez. Urteak bizi izan da han eta hemen, beti bertako, beti besteko. Ile librea zabal, eta helburu zehatzik ez bizitzan. Baina amaitu egin nahi luke behin esaten hasi zen esaldi hura. Txangorik merkeenetan eta napolitanak kantatzen dituzten abesbatzetan ematen du izena. Atzo kontaktu dei labur bat argitaratu zuen kazeta ezagun bateko harremanen sailean, «Abstenitu bitez isilak, ederrak eta Getxokoak» oharrarekin. Asmo hura bezala hurrengo batzuk ere motz geratu zaizkionez, iduri luke ametsa behar duela adiskide. Hainbeste maite dituen zimurretarainoko xaloa dugu Lorea Gernika.


SportJam, ekintza kirolen azoka\nAuten Donostiako Kursaalera mugitu da\nDagoeneko, zabalik dago azokan stand bat eskuratu nahi duten enpresek izena emateko epea. Hura Donostia Sustapeneko Donostia Surf City Klusterreko kidea da, eta azaroaren 2tik 4ra antolatuko da.\nSportJam azoka Donostiako Zurriola hondartza ondoko Sagueseko lautadan antolatu ondoren, SportJam irristatze kiroletan espezializatutako topaketa, estreinako aldiz, Donostiako Kursaal barruan egingo da, instalazio modernoekin, estalitakoak eta hondartzan bertan, erdialdean kokatutako erakin batean, lurrazpiko parking eskuragarri batekin, oinez zein autoz joan ahal izateko. Azoka Donostia Surf City Klusterreko kidea da eta surf industriako jazoera orokor hau antolatzearen alde egiten du, kirola, negozioa, berrikuntza, aisialdia, networking eta industria barne hartuz.\nDonostia Sustapenaren ustez, azoka hau aukera ezin hobea da enpresek interesdun harremanak ezartzeko eta sektoreko azken nobedadeak erakusgai jarri eta ezagutzera eman ahal izateko, produktuei eta joerei dagokienez. Azoka, hein berean, sektore honek hirian duen zeregina ikusgai jartzeko eta bertako enpresak sustatzeko plataforma bilakatu da.\nAzoka uretako, elurreko, mendiko kirolak, abentura, outdoor, indoor, hiriko kirolak, motorrekoak etab. maite dituztenentzat diseinatuta dago. Erakusmahaien artean aurki ditzakegu ekipamendu, arropa eta osagarri enpresak, turismo, bidaiak eta aisialdi aktiboko enpresak, entrenamendua eta prestakuntza, lasterketak eta jazoerak, komunikabideak, klub eta federazioak, medikuntza eta nutrizioa eta teknologia eta berrikuntza enpresak. Jazoerak forum bat hartuko du barne eta bertan gaur egungo gaiei buruzko eztabaidak antolatuko dira sektoreko espezialistekin eta atletekin.\nInformazio gehiago web orrian: http://www.sportjamshop.com/es/blog/-b117.html


Etxebizitzetako lapurretak saihesteko gomendioak - Debagoiena - Goiena.eus\nMaialen Regueiro 2018-12-04 15:27\nErtzaintzak herritarren laguntza eskatu du etxebizitzetako lapurretei aurre egiteko eta edozein susmo izanez gero, 112ren bidez polizia-zerbitzuak ohartaraztea eskatzen da. Izan ere, aurtengo urtarriletik irailera bitartean Ertzaintzak etxebizitzetan egindako 2.018 lapurreta erregistratu ditu eta 345 pertsona atxilotu edo ikertu ditu delitu horiengatik.\nAbenduko zubia eta Gabonak\nAbenduko zubia eta Gabonak garai aproposak izaten dira lapurretak burutzeko. Gehienetan, halako lapurretak talde antolatuek egiten dituzte eta, neurri txikiagoan, aldizkako delitugileek edo biktimekin zerikusia duten pertsonek.\nTaldean 3-5 pertsona ibiltzen dira, arropa zabalak janzten dituzte eta poltsak ibiltzen dituzte. Txirrina jotzen dute une horretan hutsik dauden solairuak aurkitzeko, eta etxebizitzako atearen sarraila behartu ondoren balioko objektuak lapurtzen dituzte: normalean dirua, bitxiak eta aparatu elektroniko txikiak izaten dira. Beste banda batzuek, aldiz, plastikozko erlaitz txikiak edo itsasgarri-hariak erabiltzen dituzte etxebizitzako atearen eta markoaren artean jartzeko, eta handik egun batzuetara egiaztatzen dituzte pertsona-mugimendurik izan den jakiteko. Egiaztatu ondoren, hutsik dauden etxebizitzetan sartzen dira sarraila txikituta, eta lapurreta egiten dute. Atea giltzaz itxi gabe badago, mekanismoak kaltetu gabe zabaldu dezakete sarraila.\nErtzaintzak segurtasuna areagotzea eskatzen die herritarrei eta horretarako, prebentzio-aholku hauek eman ditu jakitera:\nKomunitatean edo komunitatetik kanpora pertsona susmagarriren bat ikusiz gero, berehala deitu Ertzaintzara SOS Deiak 112 telefono-zenbakiaren bidez. Ez aurre egin, eta, ahal izanez gero, irudiak hartu gero errazago identifikatu ahal izateko. Plastikozko markatzaileak edo bestelako arrastoak hautematen badira, ez ukitu eta Ertzaintzari jakinarazi.\nEtxeko atea beti giltzaz itxi dela ziurtatu, baita barruan gaudenean ere.\nNorberaren atearen markoa, eta bizilagunena, sarri aztertu, talde antolatuek erabili ohi dituzten plastikozko markatzaileak edo itsasgarri-hariak jarri dituzten jakiteko.\nAhalegindu beti etxean norbait dagoela aditzera ematen.\nHigiezinari atxikita aldamioak badaude, ondo itxi leihoak eta pertsianak. Komeni izaten da enpresa instalatzaileak segurtasun-neurriak hartzea, esate baterako, bideozaintza ezartzea.\nApurreta egiten badizute, ez ukitu ezer, ez jarri gauzak bere lekuan, eta berehala deitu Ertzaintzara.


Gizarte ardura korporatibo - Wikipedia, entziklopedia askea.\nGizarte ardura korporatibo\nEnpresan, gizarte erantzukizun korporatiboa enpresaren bere helburuak betetzeko konpromisoa da, helburu hauek enpresaren baitakoak nahiz kanpokoak direlarik, enpresarekin harremanetan dauden pertsona guztien itxaropenak betetzeko ahaleginaren bitartez, ekonomia, gizarte nahiz ingurumen-arloetan. Nabarmendu behar da gizarte ardura korporatiboa ez dela enpresaren berezko helburuetatik at dagoen zeregina, enpresa bera indartzeko modu bat baizik, baina enpresaren jarduerak ingurunean dituen eragin positiboak bultzatuz eta negatiboak baztertuz. Gizarte ardura korporatiboa iraunkorra eta eraginkorra izan dadin, enpresak politika integral diseinatu behar du, enpresaren baloreetan erroturik eta enpresan interesak dituzten eragile guztien iritzia kontuan hartuz.\nEsan beharra dago historian zehar mundu guztiak ez zuela era berean funtzionatzen, beti egon izan dira gizartearekiko erantzukizun handiagoa izan duten enpresak baina RSC-aren gorakada garaia zenbait gertakarik eragin zuten.\nHasiera batean 1970. hamarkadan globalizazioarekin zenbait enpresek hazkunde garaia bizi izan zuten eta hauetako batzuk gizarte erantzukizunaz pentsatzen hasi ziren eta “balantza sozial”-aren mugimendua eman zen. Hala ere arreta hauek ez zuten asko iraungo, munduko potentzia nagusiek (AEB eta EB) kapitalismo liberalaren aldeko gobernuak zituztelako seguruenik.\n1990. hamarkadan ordea RSCari oparotasun garaia etorri zitzaion berriz ere, aurreko ideiarekin alderatuz zenbait aldaketa eman ziren, honela 1970. hamarkadan sortutako “balantze sozial” delakoa orain RSC edo IRSC deitzera pasako da eta lehen arreta jasotzen zuten kontuek ere aldaketak jasango dituzte gizartearen kezken eboluzioarekin batera. Ramiro, C.(2010).\nLehen aipatutako ustelkeria ekonomiako hainbat arloetan eman zen eta horren adibide dira Fernandez, G.R(2009)an aipatutako kasuak:\n2000 urtean Baia Mareko istripuak zianuro isurketa Danubio ibaian.\n1998 Doñanako parke naturalean Boliden AB-Apirsa enpresaren kutsadura kasua.\n1990. hamarkadan Nike enpresak haurren esplotazio kasu bat izan zuen.\nShell enpresak Nigeriako diktadurarekin kolaborazioa.\nBenneton eta Argentinako indigenen kasua.\nKontableak (Biztanleriaren aurrezkiak):\nWorldCom enpresaren kostuen estalketa.\nEnron kasua eta informazio kontablearen faltsutzea.\nBanesto kasua Mario Conde buru zela edo PSV-en kasua.\nEsan daiteke guzti honek gizartea gero eta kontzientziatuagoa egotea ekarri zuela, eta biztanleriak enpresek modu etiko batean funtzionatzea eskatzea eragin zuela, RSCa irtenbide aproposena bezala planteatuz.\nPlanteamendu aldaketa[aldatu | aldatu iturburu kodea]\nRSCa enpresak unitario izatetik pluralista izatera pasatzerakoan sortu zela esaten da honek printzipio aldaketa bat eragiten duelako.\nEnpresa unitarioak honako printzipioak jarraitzen dituzte:\nEnpresa kapitala aportatu dutenena da.\nOinarrizko helburua jabeentzako mozkinen lorpena da.\nErantzukizuna soilik jabeekiko gainontzeko stakeholder-ak alde batera utziz.\nInformazio publikoari dagokionean, soilik informazio finantzarioa ematen da, jabeen irabaziak demostratzearren.\nEnpresan gertatutako gainontzeko gertakariei buruzko informazioaren pribatutasuna.\nIkuspuntu unitario honi loturiko kontzeptua shareholder-arena da. Shareholder-ak enpresaren jabeak izango dira, hau da, enpresak funtzionatu ahal izateko bere kapitalaren bidez ekarpenak egin dituztenak, beste modu batera esanda; akziodunak. Lehen esan bezala enpresak bilatuko duena shareholder hauek ahalik eta gehien aberastea da hau baita bere helburu nagusia, eta zeharka ere gizartea aberastuko du, baina hau interes propioak betetzearren egingo du, enpresa berak lana kontratatu beharko duelako funtzionamenduan mantendu ahal izateko. Cuervo (2003)-k (Muga(2016)-an aipatua) dioen moduan, erakundeak kanpoko interes taldeekin izango dituen obligazio bakarrak legeak ezarritakoak edo adostutako kontratuak ezarritakoak izango dira.\nEnpresa pluralistak ordea erabat desberdinak diren printzipio hauen arabera jarduten dute:\nEnpresa izaki konplexu bezala ulertzea, hau da interes kontrajarriak dituzten partaideen arteko koalizioa bezala ikustea; enpresa jabeak, mailegariak, langileak, hornitzaileak, bezeroak, Administrazioa eta gainontzeko partaideek ez dituzte eskaera berdinak izango eta enpresak orokorrean oreka mantentzearren bakoitzari ahalik eta era egokienean erantzun beharko die.\nEnpresaren egintzek ez dute soilik stakeholder-engan eragina, gizarte guztiarengan baizik, eta zehazki garapen sostengarrian eta ingurugiroan duten eragina nahiko nabarmena da.\nEnpresaren egintzen efikazia eta efizientzia ez da soilik ondasun materialetan neurtzen, hau da salmenta kopuru edo bezero karteran, honen neurketarako enpresa eta gizartearen bizi kalitatearen arteko erlazioari dagozkien zenbait aspektu ere kontuan izango dira.\nOhiko informazio publikoaz aparte, finantziarioa, RSC inguruko dokumentazioa aurkeztu beharko da, enpresak arlo honetan gauzatu dituen egintzen berri emanez, hau IRSC dokumentuan jasoko da.\nRSC-a enpresaren jarduera ekonomikoarekin batera kudeatu behar da, era osagarrian.\nIkuspuntu honi loturiko kontzeptua stakeholder da. Stakeholder kontzeptuaren oinarria enpresa gizartearen parte dela ulertzean dago, ondorioz inguru edo kolektiboarekin etengabeko harremanean egongo den ente bat izango da. Honela enpresaren erantzukizun korporatiboa hiru ataletan banatuko da, inguru ekonomikoa, inguru soziokulturala eta inguru medioambientala.


Programa - Arabako Campuseko\nEHUkirola Arabako Programa\nEHUren helburua kirolaren bitartez heztea da. Hala, guztiontzako aukera-aukerako kirola eskaini nahi du, kalitatea eta jarraikortasuna izango dituena. Eta, horretarako, kudeaketa dezentralizatua, eraginkorra eta eragingarria egingo du. Ikasleen Errektoreordetzak lurraldez haraindiko gaien zuzeneko erantzukizuna hartzen du bere gain (helburuak, plangintza, jardunbide-plana, aurrekontu orokorra eta beronen banaketa) eta Campuseko Errektoreordetzekin batera, campus bakoitzean egiten diren ekintzak koordinatzen ditu. 2021-2022 ikasturterako aurreikusitako jardunak ondoko alorretan daude banatuta:\nEHUkirolak egindako eskaintza are gehiago zabaltzea eta eskaintzaren kalitatea hobetzea; errentagarritasun ekonomikoa hobetzea, kostuak doituz; jarraipena eta azken ebaluazioa areagotzea; elkartegintza bultzatzea; eta hornitzaileekiko harremanak sustatzea (gimnasio, enpresa, unibertsitate-zentro, udal, federazio eta elkarteekikoak), kirola praktikatzeko modua emateko, izan ere, kirolak bizi-kalitatea, osasuna, gainerakoekiko harremanak eta pertsonen trebakuntza eta garapenerako bizipenak hobetzeko balio du.\nPilates, Yoga, Entrenamendu funtzionala- HIIT, Zunba. GAP, Boleibola, Esku Pilota, Errugbia, Tenisa eta beste kirol modalitate asko.\nIkasturte hasieran kirol jardunaldi errekreatiboa egiten dugu Kirolaren Egunean, UPV/EHUko unibertsitate-komunitateko kirol-jarduera fisikoetan parte hartzea sustatzeko (ikasleak, irakasleak eta ikertzaileak, eta administrazio eta zerbitzuetako langileak).\nXakea, Saskibaloia, Eskubaloia, Futbola, Pilota, Areto-futbola, Frontenisa, Boleibola, Tenisa, Igeriketa, herri-lasterketak, Herri kirolak, etab.\nNazioarteko lehiaketak. ‘Zabalki' Nazioarteko Euskal Pilota Txapelketan hartzen dute parte. Kirol Kontseilu Gorenak unibertsitate-kiroletarako egindako deialdi ofizialetan ere hartzen dute parte.\nKirol Federatua. Unibertsitatearen eta Campus bakoitzeko kirol-elkarteen arteko lankidetza-harremanak sustatzea. Gure unibertsitateak taldeak dauzka hainbat kirol mota eta kategoriatarako Araban, Bizkaia eta Gipuzkoan.\nGraduko hautazko kredituak, kirol-jarduerengatik. 1. eta 2. zikloko irakaskuntzarako kudeaketa-araudia. VI. Kapitulua: Hautazko aukera. Trebakuntza osatzeko jarduerengatik, kredituak amortizatzea. 65.6 artikulua: Kirol Jarduerak.\nUnibertsitateko Goi Errendimendua eta Mailako Kirolariei Tutoretza Programa.\nKirol Egokituko Programa. Campuseko EHUkirolan, aintzat hartzen dira ezintasunak dituzten ikasleen kirol-premiak. Hala, guk geuk aztertzen ditugu premiak eta eskaintzen ditugun aukerei buruzko informazioa ematen dugu. Era berean, orientazioa eta laguntza eskaintzen dugu une oro, kirol-jarduerak egin ahal izateko. Informazio gehiago eskuratzeko, ikasleek Campus bakoitzeko EHUkirola-ra jo beharko dute.\nUnibertsitateaz kanpoko instalazio publiko zein pribatuak kudeatzea, modu askean erabili ahal izateko (igerilekuak, pilotalekuak, gimnasioak, etab.).


Bizkaiko garbikuntza sektoreko langileek grebara joatea erabaki dute, patronalak kea besterik ez duelako eskaintzen | LAB SINDIKATUA\nEkintza Sindikala Bizkaiko garbikuntza sektoreko langileek grebara joatea erabaki dute, patronalak kea besterik ez...\nBizkaiko garbikuntza sektoreko langileek grebara joatea erabaki dute, patronalak kea besterik ez duelako eskaintzen\nLAB, ELA eta ESK sindikatuon oharra:\nELA, LAB eta ESK sindikatuek, negoziazio mahaiaren gehiengoa ordezkatuz, Bizkaiko Garbikuntzan greba deitzen dute. Hilabeteak doaz negoziazioa hasi zenetik eta ordutik patronalak negoziazio mahaian apurrak besterik ez dizkigu eskaini. Egoerak hala eskatzen du. Greba hau historikoa da, ia 30 urte baitziren gehiengo sindikal batek Bizkaiko garbiketa-sektorean grebarik deitu ez duela.\nIzatez, Bizkaiko langileen soldatak ez dira 16.000 eurotara iristen eta gainera, Bizkaiko garbikuntzaren hitzarmen pean lan egiten dugun langile gehienak lanaldi partzialeko langileak gara. Momentu honetara arte patronalak egin duen eskaintza bakarra hurrengo hau da:\nTestuinguru ekonomiko honetan, KPI-a maximo historikora iritsi dela, %6,5 an 18 zentimoko igoerak eskaintzen dizkigute. Bi urteko pandemiaren ondoren, gure soldatak izoztuta daude oraindik; izan ere, bizkarra tolestu behar izan dugu zentroak modu kontzientean desinfektatzeko eta higienizatzeko. Eraikinen garbitzaileek kale- garbiketako garbitzaileek baino % 45 gutxiago irabazten dutela salatu eta exijitu ondoren, oraindik ez dute onartzen generoko soldata- arrakala dagoenik. Hortaz, greba deitzen dugun hiru sindikatuok 1.200 euro x 15 – ko soldatak aldarrikatzen ditugu orain!\nGauzak horrela, pasadan azaroan kaleak hartzea erabaki genuen eta elkarretaratzeak eta manifestazioak egin genituen Bizkaia osoan zehar, Basauritik hasita, Getxon, Portugaleten Durangon eta Bilbon. Gure aldarrikapen nagusiak SOLDATA ARRAKALAREKIN amaitzea eta 1.200×15 euroko soldatak ziren. Baina mahaia mugitzen ez dela ikustean eta patronalak kea besterik ez duela eskaintzen ikusita, grebara joatea erabaki dugu.\nPasadan urtean adierazi genuen bezala, agerian geratu da garbikuntzako sektoreak daukan antolatzeko ahalmena eta lan baldintzak hobetzeko beharra. Hortaz, egindako mobilizazioak abiapuntua besterik ez ziren izan eta jarraipena emateko asmo osoarekin amaitu genuen.\nGreba egunak hurrengo hauek izango dira: martxoak 31, apirilak 26 eta 27 eta maiatzak 10, 11 eta 12. Grebak eragina izango du garbikuntzako hitzarmena aplikatzen den lan-zentruetan. Egun horietan, patronalari argi geratu behar zaio, bere eskaintza ez dela gure aldarrikapenetara hurbiltzen ere egiten eta horien alde borrokatzeko prest gaudela.


Albisteak | EITB 3 kluba\nXuhare Arangoa Goikoetxeari egokitu zaio ekaineko kide berrien artean zozkatutako saria\nPublikatuta: 2022/07/06 08:02 (UTC+2) Azken eguneratzea: 2022/07/07 08:02 (UTC+2)\n"Sara eta Paulen abenturak!" gaztetxoentzako audio-fikzio berria estreinatu du EITBPodkast plataformak\nPublikatuta: 2022/06/29 16:09 (UTC+2) Azken eguneratzea: 2022/07/06 16:09 (UTC+2)\nBernando Atxagak duela 40 urte irudikatutako 'Logalea zeukan ekilibristaren kasua' antzezlana podcast formatura egokitu da, zirkua inklusioa lantzeko kokaleku gisa. Sara eta Paul gaztetxoak dira protagonistak; Sara itsua denez, Paulen kontaketari esker ikusiko du bertan gertatzen dena.\nUdako oporraldian programazio berezia eskainiko du ETB3k\nPublikatuta: 2022/06/21 11:13 (UTC+2) Azken eguneratzea: 2022/06/22 11:13 (UTC+2)\nEkainaren 20tik irailaren 4ra, udako programazio berezia eskainiko du ETB3k, etxeko txikienei zuzendua. Besteak beste, "Ahizpak" eta "Lan bitxiak" marrazki bizidunen estreinaldia, "Hardball", "Pan Tau" eta "Mustangs miragarriak" telesailak eta film luzeak izango dira ikusgai.\nEITBren 3 kluba eta "3 Ene Kantak" Araba Euskaraz jaian izango dira gaur, Olarizun\nPublikatuta: 2022/06/17 10:02 (UTC+2) Azken eguneratzea: 2022/06/19 10:02 (UTC+2)\nHaritza Gunean izango da EITB, eta 3 klubeko kide egiteko aukera egongo da bertan. "3 Ene Kantak" emanaldia eskainiko du EITBk 12:30ean, eta Antxus 3 klubeko maskotarekin argazkiak egin ahalko dituzte haurrek. EITB ikastolen ospakizunetako babesle nagusi da beste behin.\nETB3ko "Txac Planet" saioa saritu dute Los Angeleseko New Media Film Festival jaialdian, STEAM kategorian\nPublikatuta: 2022/06/07 16:12 (UTC+2) Azken eguneratzea: 2022/06/07 16:12 (UTC+2)\nHaurrak eta gaztetxoak pentsamendu konputazionalaren logikara eta informatikaren hizkuntzara hurbiltzea helburu du telesail interaktibo honek.\nNora Mendizabal Cruz neskatoari egokitu zaio maiatzean kide berrien artean zozkatutako saria\nPublikatuta: 2022/06/03 10:23 (UTC+2) Azken eguneratzea: 2022/06/03 10:23 (UTC+2)\nEITBren 3 kluba eta "3 Ene Kantak" Euskal Eskola Publikoaren jaian izango dira igande honetan, Bastidan\nPublikatuta: 2022/06/03 13:14 (UTC+2) Azken eguneratzea: 2022/06/03 13:14 (UTC+2)\n4. gunean (Toloño) izango da EITB, eta 3 klubeko kide egiteko aukera egongo da bertan. "3 Ene Kantak" emanaldia eskainiko du EITBk 13:30ean, eta Antxus maskotarekin argazkiak egin ahalko dituzte haurrek. EITB Euskal Eskola Publikoaren Jaiaren babesle da beste behin ere.\nPublikatuta: 2022/05/27 12:22 (UTC+2) Azken eguneratzea: 2022/05/27 12:22 (UTC+2)\n2. gunean (Erro) izango da EITB, eta 3 klubeko kide egiteko aukera egongo da bertan. "Goa!zen"en emanaldia eskainiko du EITBk 17:00etan, eta Antxusekin argazkiak egin ahalko dituzte haurrek. EITB ikastolen ospakizunetako babesle nagusi da beste behin.\nPublikatuta: 2022/05/06 12:07 (UTC+2) Azken eguneratzea: 2022/05/06 12:07 (UTC+2)\nErraldoiaren marrazkia bidaltzea ezinbestekoa da Ilcapo jatetxearen lehiaketan parte hartzeko\nPublikatuta: 2022/04/27 16:04 (UTC+2) Azken eguneratzea: 2022/04/27 16:04 (UTC+2)\nHainbat bazkidek izena eman duzue jada lehiaketan, baina batzuek ez dute marrazkirik bidali, eta bidali arte ezingo dute lehiaketan parte hartu.\nAmaia Olano izango da "Asteko egunak" kantaren protagonista\nPublikatuta: 2022/04/25 15:22 (UTC+2) Azken eguneratzea: 2022/05/19 15:22 (UTC+2)\nAmaia Olano abeslari eta irakasle nafarra "3 Ene Kantak" programaren "Asteko egunak" abesti berriarekin dantzan eta kantuan ikusteko aukera izango dugu.\nIbaizabal argitaletxearen martxoko liburuak zozkatu ditugu\nPublikatuta: 2022/04/27 10:38 (UTC+2) Azken eguneratzea: 2022/04/27 10:38 (UTC+2)\n3 kluba irabazleekin jarriko da harremanetan opariak jasotzeko xehetasunak adosteko.\nMarraztu erraldoia eta irabazi familia osoarentzako bazkaria Ilcapo jatetxean!\nPublikatuta: 2022/04/25 10:10 (UTC+2) Azken eguneratzea: 2022/05/12 10:10 (UTC+2)\n50 euroko hiru bazkari edo afari zozketatuko ditugu bazkideen artean Ilcapok Irunen, Zarautzen eta Hondarribian dituen jatetxeetan. Lehiaketan parte hartu ahal izateko ezinbestekoa izango da marrazkia bidaltzea. Maiatzak 17 izango da marrazkiak jasotzeko azken eguna.\nHaur programazio berezia, Aste Santuan eta Pazko Astean, ETB3n\nPublikatuta: 2022/04/06 10:01 (UTC+2) Azken eguneratzea: 2022/04/19 10:01 (UTC+2)\nAste Santuan, "Mustangs miragarriak" telesaila eta "Milo" marrazki bizidunak estreinatzeaz gain, "3 Ene Kantak" saioa eta "Irabazi arte!" telesaila zein hainbat pelikula berri izango dira ikusgai ETB3n.\n"Mustangs Miragarriak" gazteentzako telesailaren estreinaldia, gaur gauean, ETB1en eta eitb.eus-en\nPublikatuta: 2022/04/07 00:06 (UTC+2) Azken eguneratzea: 2022/04/08 00:06 (UTC+2)\nMarnie futbolean jokatzen hasteko irrikitan dago, baina entrenatzailerik gabe, uniformerik gabe eta jokalaririk gabe, neskek taldea osatu ahal izango dute?\nPublikatuta: 2022/04/01 10:56 (UTC+2) Azken eguneratzea: 2022/04/01 10:56 (UTC+2)\nGurasoak Gurasoentzako informazioa eta laguntza.\nHiru3 APPa Hiru3 APPa deskargatu\n'Guraso Alertak' Jaitsi edo eguneratu APP-a


Fontaine-Notre-Dame (Aisne) - Wikipedia, entziklopedia askea.\n49° 53′ 03″ N, 3° 25′ 43″ E / 49.8842°N,3.4286°E / 49.8842; 3.4286Koordenatuak: 49° 53′ 03″ N, 3° 25′ 43″ E / 49.8842°N,3.4286°E / 49.8842; 3.4286\n77 m eta 142 m\nBernot, Fieulaine, Fonsomme, Homblières, Marcy eta Neuvillette\n389 (2017ko urtarrilaren 1a)\n194 (%49.9) 195 (%50.1)\nFontaine-Notre-Dame Frantziako udalerri bat da Aisne departamenduan dagoena, Frantzia Garaia eskualdean. 2013an 407 biztanle zituen.\n2007an udalerrian erroldatutako biztanleak 391 ziren. Familiak 150 ziren, horien artean 36 pertsona bakarrekoak ziren (16 bakarrik bizi ziren gizonak eta 20 bakarrik bizi ziren emakumeak), 53 seme-alabarik gabeko familiak ziren eta 61 seme-alabarik gabeko bikoteak ziren.\n2007an 158 etxebizitza zeuden, 151 familiaren etxebizitza nagusia ziren, 3 bigarren erresidentzia ziren eta 4 hutsik zeuden. 157 etxeak ziren eta 1apartamentu bat zen. 151 etxebizitza nagusietatik 134 bere jabearen bizilekua ziren, 16 alokairuan okupaturik zeuden eta 1 doan lagata zegoen; 29 etxek hitu gela zituzten, 30 etxek lau zituzten eta 91 etxek bost zituzten. 117 etxek euren parking plaza propioa zuten azpian. 65 etxetan ibilgailu bat zegoen eta 73 etxetan bat baino gehiago zituzten.\nFontaine-Notre-Dame udalerriko biztanleria-piramidea 2009an .\n2007an lan egiteko adina zuten pertsonak 261 ziren, horien artean 200 aktiboak ziren eta 61 inaktiboak ziren. 200 pertsona aktiboetatik 177 lanean zeuden (99 gizon eta 78 emakume) eta 22 langabezian zeuden (10 gizon eta 12 emakume). 61 pertsona inaktiboetatik 23 erretiraturik zeuden, 15 ikasten zeuden eta 23 "bestelako inaktibo" gisa sailkaturik zeuden.\n2009an Fontaine-Notre-Dame udalerrian 150 unitate fiskal zeuden, 398 pertsonek osaturik. Pertsona bakoitzeko diru-sarrera fiskalaren mediana urteko 16.644 euro zen.\n2007an zeuden 9 komertzioetatik, 1 janari enpresa zen, 3 eraikuntza enpresak ziren, 1 ibilgailuen saltze eta konpontze enpresa zen, 1 garraio enpresa zen, 1 informazio eta komunikazio enpresa zen, 1 zerbitzu enpresa zen eta 1 administrazio publikoko enpresa zen.\n2000. urtean Fontaine-Notre-Dame udalerrian 10 nekazaritza-ustiategi zeuden, 1.370 hektarea erabiltzen.\nFieulaine (2,3 km)\nFonsomme (3,1 km)\nMontigny-en-Arrouaise (4,2 km)\nCroix-Fonsomme (4,4 km)\nEssigny-le-Petit (4,8 km)\nNeuvillette (5,1 km)\nRegny (5,8 km)\nHomblières (5,9 km)\nFontaine-Uterte (5,9 km)\nÉtaves-et-Bocquiaux (6,0 km)\nMultimedia: Fontaine-Notre-Dame (Aisne)\nOrriaren azken aldaketa: 16 otsaila 2021, 09:39.


Urtaro bakoitzarekin ohi dutenez, Aramaioko, Aretxabaletako, Arrasateko, Bergarako, Eskoriatzako, Legazpiko eta Oñatiko Udal Liburutegiek elkarlanean Biblioporrak gida argitaratu dute. Bertan aurkituko dituzu liburu gomendatuen artean: Bisita, Patti eta inurriak edota Doneaneko alaba.\nEibarko Juan San Martin Liburutegiak argitaratu du bere gomendio-sorta: Gozatu udan. Gida honetan sartu dituzte Badatoz piratak!, Ernesto elefantea eta Mikel Larson liburuak, besteak beste.\nBaita ere, hutsik egin gabe, Donostiako Udal Liburutegien Sareak irakurgai aukera bat aurkezten digu bere Irakurlee gidan.\nGazte irakurlea bazara, ez ahaztu martxan dugula Booktuberboom egitasmoaren bosgarren edizioa: 14-18 urte bitarteko gaztea bazara, liburu bat irakurri, gidoitxo bat prestatu, kamera piztu, grabatu, eta youtuben zintzilikatu. Eta azkenik, Booktuberboom blogean parte hartze orria bete! Hemen dituzu irakurgai eta komikien proposamenak.


5º EDUKIONTZIA IRUÑA - Vermican Soluciones de Compostaje S.L.\n5º EDUKIONTZIA IRUÑA\nVermican izan da Barañainen (Nafarroa, 21.000 biztanle) gai organikoen gaikako bilketa ezartzeko kanpainaren sentsibilizazio eta gertutasun ekintzetarako aukeratutako enpresa. Gaikako bilketaren esperientzia, hau giltza bidezko bosgarren edukiontzian oinarritu da.\nIruñerriko Mankomunitaterako egindako proiektu honetan, %40ko partaidetza lortu zen zazpi aste hauetan. Emaitzak oso onak izan dira eta parte-hartze handia izan du. Gainera, bildutako materia organikoaren kalitatea bikaina izaten ari da, %2ko inpropioak bakarrik dituelarik.\nVermicanek software berezi bat dauka kanpainan izena emateko eta jasotzeko, eta, bertan, tasaren titularrei, inskripzioei, egindako entregei eta maldei buruzko informazio guztia, hala nola, erabiltzaileek aurkeztutako gorabeherak eta kexak jasotzen dira. Vermicaneko teknikari guztiek Interneterako sarbidea duten tabletak dituzte, kanpainaren datuak denbora errealean kudeatzeko. Katastro datu-baseak eta mankomunitateko datu-baseak elikatzen ditu software horrek, kanpainaren datuen erabateko kontrola bermatzeko.\nVermicanek ondoren zehazten diren lan eta ekintzak burutu ditu:\nKaleko banaketa eta presentzia-puntuak ezarri aurretiko hirigintza-azterketa.\nErabiltzailearen arretarako puntu finkoaren kudeaketa.\nKanpainako puntu mugikorren kudeaketa, karpa mobil bat eta ekipo informatiko mugikorrak erabiliz.\nAuzokideen, saltokien eta hondakinen sorgailu berezien (egoitzak, haurtzaindegiak, etab.) arteko sentsibilizazioa, banatutako materialen %100a, bilketaren funtzionamenduari buruzko prestakuntza hitzaldiez aurretik entregatzen zela ziurtatuz.\nInformazio-guneetara hurbildu ezin ziren bizilagunen materialak etxez etxe banatzea.\nEKONOMIA ZIRKULARRA. NAFARROAKO KANPINAK\nAUZO KONPOSTAJEA. ARETXABALETA


ISB Iraurgi Saskibaloi elkartearen aldeko V. Garagardo azoka bihar arratsaldean irekiko dute: 20:00etan egingo da inaugurazio ekitaldia, eta hortik aurrera, bi asteburuz egongo da garagardoaz, jaki goxoez eta musika zein bestelako ekitaldiez gozatzeko aukera. Anaitasunako jubenilek inauguratuko dute azoka, aurten egindako denboraldi onaren errekonozimendu gisa. Ostiralean, berriz, bertsolari, trikitilari eta musikariek jaialdi berezia egingo dute, eta gainerako egunetan ere izango da zer ikusia. 11 garagardo ezberdin egongo dira dastatatzeko, eta jatekoen aukera ere zabala izango da. Udalaren eta Azkoitiko Tabernarien elkartearen babesa du azoka honek.\nBai Euskarari Ziurtagiridun saltokietan egindako zozketako hiru saridunetatik bakarra agertu da, oraingoz. 2282 zenbakidun txartela Axen Alberdi "Aiztarri"k zuen, eta jaso du 200 euroko erosketa txartela. Beste biak, ordea agertzeko daude: 0002 zenbakia, Aldalur gizonezkoen jantzien dendan saldutakoa eta 2010, Dean tabernan saldutakoa. Bi txartel horien jabeek astelehenera arte dute saria jasotzeko epea; agertu ezean, ordezkoak sarituko dira: 2186, FK kopistegian saldutakoa, eta 2090, Dean tabernan saldutakoa.\nBilboko hilketa eta erasoak salatzeko elkarretaratzea egin zuten atzo herriko plazan Azkoitiko Emakumeen Mahaiak deituta. Herritar zein ordezkari politikoak batu ziren 'Indarkeria matxistari aurre hartu!' lemapean.\n04 Ekaina 2013\nBilboko hilketak salatzeko elkarretaratzea deitu du gaurko (asteartea) Azkoitiko Emakumeen Mahaiak. 19:00etan izango da kontzentrazioa, herriko plazan. Udalak ere bat egiten du deialdiarekin eta bertaratzera deitzen ditu herritarrak.\nHondakinen tratamenduaren kostu ekonomikoez arituko dira asteazkenean\nHondakinen lan taldearen laugarren saioa asteazkenean izango da. Oraingoan, Azkoitiko Hondakinen Kudeaketaren inguruko datu ekonomikoak aztertuko dituzte, eta horrekin batera, eskualdean atez ateko sistema ezartzeko bideragarritasun tekniko ekonomikoaz ere arituko dira. Hizlariak honakoak izango dira: Ana Ruiz, Azkoitiko Udaleko kontuhartzailea, eta Garbitania enpresako kide bat. Saioa, 18:30ean izango da, Elkargunean, eta herritar guztiak bertaratzera gonbidatzen ditu Udalak.\nZurrumurruak kudeatzeko estrategia komunikatiboak eta emozionalak aztergai, asteartean\nAsteartean (ekainak 4) Zurrumurruen aurkako 3. tailerraegingo da. Zurrumurruak kudeatzeko estrategia komunikatiboak eta emozionalak landuko dira, Rafa Crespo Uberoren eskutik (Xarxa Antirumors, Bartzelonako elkarteko kidea).Bi partetan banatuko da saioa: batetik zurrumurruen birusak nola eragiten digun aztertuko dute, eta gero, zurrumurru horiei erantzuteko ekiteko tresnak landuko dira. Saila 18:00etan izango da, Elkargunean.\nUdaltzaingoak artzain txakurkume bat jaso du\nIragan maiatzaren 22an artzain txakurkume bat topatu zuen Udaltzaingoak eta jasota dauka. Jabeari Udaltzaingoarekin harremanetan jartzeko eskatzen zaio, udaletxera agertuta edo 943 85 71 71 telefonora deituta.


UEUk ikasle errepikatzaileak ditu – UEU365\nUEUren etengabeko prestakuntzarako datu baseetan arakatuz, ikasle errepikatzaileak ditugula konturatu gara. Zorionekoak gu!\n2010/11 ikasturtean, Markeskoako (Eibar) ikastaroetan orain arte parte hartu duten ikasle errepikatzaileak asko dira. Errepikatzaileak diogu ikastaro bat baino gehiagotan matrikulatu direnei. Horrela, 2 ikastaroetan parte hartu duten pertsonak 14 dira. 3 ikastaroetan bost eta 4 ikastaroetan aldiz bakarra.\nNafarroako ikastaroetan ere baditugu errepikatzaile bakan batzuk. Hots, 2 pertsonek bi ikastarotan hartu dute parte.\nUdako ikastaroen barnean 29 pertsona ditugu bi ikastaro ezberdin jaso dituztenak eta hiru aldiz, 3 ikastarotan parte hartu dutenak.\nBaina guzti hauen artean, badaude pertsona batzuk hainbat tokitan parte hartu dutenak. Esaterako, Udako ikastaroetan eta Markeskoetan 25 izan dira. Udako eta iparraldekoetan izan denik ere badago, eta baita Nafarroako eta Markeskoakoak partekatu dituen beste bat.\nRanking honetan hala ere, txapeldun handi batzuk aipatu behar ditugu. Izan ere baditugu hiru neska Udako ikastaroetan, Markeskoan eta baita Nafarroakoan izena eman dutenak. Zorionak hiruroi eta segi horrela!\nEskerrik asko guztioi parte hartzeagatik eta aurrerantzean ere kalitatezko ikastaroak eskaintzen saiatuko gara!


Kontxa irabazteak soka luzea dakar : Bidasoko Hitza\nKontxako estropada irabazi eta ia bi hilabete pasa direnean, Hondarribia Arraun Elkarteak oraindik ez du bandera gordetzeko aukerarik eduki. Egun horretan egin zitzaien harreraz gain, handik hona ibili dira arraunlariak, erakunde eta elkarte desberdinek antolaturiko ekitaldietan parte hartzeko: Gipuzkoako Foru Aldundian, Hondarribia Futbol Elkartearen partida batean, Real Unionen beste batean, eskubaloiko Bidasoarenean… Eta orain, bigarrenez, zaleen omenaldi beroa jasoko dute Hondarribiko arraunlariek.\nAzaroaren 10ean herri omenaldia egingo zaie 2018ko Kontxako irabazleei. Egun osoko festa izango da, Guadalupeko santutegian hasiko dena; Guadalupeko Amari eskainiko zaio Ama Guadalupekoak irabazitako trapu preziatua. Ondoren, Portura mugituko dute bandera, eta Azeri parean jarriko dute, nahi dutenek argazkia egin dezaten. Hondarribia Arraun Elkarteak salda eskainiko die bertara hurbiltzen diren zaleei.\nFestako ekitaldi nagusia herri bazkaria izango da, Jostaldi pilotalekuan egingo dena. Antolatzaileek jakinarazi dutenez, Kontxako irabazleek bazkalduko dute bertan, eta beraiekin batera, nahi duten herritar guztiek. Sarrerak dagoeneko salgai daude honako lekuetan: Mapfre Aseguruak, Kai Alde Gozotegia eta Arraun elkartearen egoitza. Helduentzako prezioa 25 eurokoa da, 18 urtetik beherakoena, 15 euro.\nBazkalostean egingo diete omenaldia arraunlariei, eta Kanu DJarekin bukatuko da festa.\nMarea berdea Kale Nagusian, Kontxa irabazi ondorengo harreran


Morlansko feministak prest daude martxoaren 8rako : Irutxuloko Hitza\nMorlansko feministak prest daude martxoaren 8rako\nMorlansen ere martxoaren 8ko mobilizazio feministekin bat egingo dute, eta ostiralean hasiko dira Emakumeen Nazioarteko Egunaren harira antolatu dituzten jarduerekin. Hilaren 6an, Mahai morea egingo dute Leire plazan, 19:30ean, eta Morlansko emakumeek zer? argazki erakusketa inauguratuko dute ondoren.\nLarunbatean, hilaren 7an, Donostiako deialdi orokorrekin bat egingo dute auzotarrek. Hurrengo egunean, ordea, 10:00etan Leire plazatik auzoko puntu kritikoetara abiatuko dira, eta horiekin bukatzeko proposamenak bilduko dituzte. Auzoko plazatik hiriko mobilizazio orokorretara abiatuko dira 11:30ean, eta etxetik eramandako janariarekin, bazkaria egingo dute 14:30ean Leire plazan. Ondoren, tribial feminista eta tertulia egingo dute, eta, 17:30ean, Bulebarreko manifestaziora abiatuko dira.


Kontaktua - Aurrera FisioterapiaAurrera Fisioterapia\nArduraduna: Aurrera Fisioterapia. Entitatearen izen ofiziala: Aurrera Fisioterapia - IFK: 34095677V. Helbide postala: Plaza Bazkardo 7 bajo, 20140, Andoain (Gipuzkoa). Telefono zenbakia: 943 300 668. Helbide elektronikoa: imanoletxeberria@hotmail.com\nDatu pertsonal horiek ez dira hirugarren batzuei helaraziko, beti ere legeak behartzen ez gaituen kasuetan izan ezik. Erabiltzaile aldetik, ondorengo eskubideak dituzula jakinarazten dizugu: Aurrera Fisioterapi-k zein datu pertsonal kudeatzen dituen ezagutzea, datu horietara sarbidea izatea, datu horiek aldatu edota datu horiek ezabatuak izateko eskubidea eta azkenik, datu horiek berriro erabiliak izango ez direnaren bermea jasotzea.\nBazkardo Plaza 7, behea >>> [Sarrera Ama Kandida etorbideko 3. zenbakiaren aurrean]\nGaitasun murriztua duten pertsonentzat aparkalekua daukagu atearen aurrean.\nLehenengo tren geltokia Donostiatik etorrita (Andoain estazio)-tik 200 metrotara dago.\nG2 edo G3 autobusak (Garayar-LURRALDEBUS) Donostiatik atera eta Hernani eta Urnietatik pasatzen dena, klinikaren aurrean utziko zaitu, ThyssenKrupp Elevator enpresaren geltokiaren aurrean jaisten bazara.\nT3 edo T5 autobusak (TSST-LURRALDEBUS), Donostiatik Tolosara doana, klinikatik 150 metrotara utziko zaitu lehen geltokian jaisten bazara, nazional batean dagoen geltokian.\nZure kamioia Nazional I-aren ondoan aparkatu dezakezu, gure zentrutik 200 metrotara. GPS Koordenatuak 43.223133 | -2.026377. SAPA enpresaren ondoan.


Uda beteko eguraldia - - Tolosaldeko ataria\nUda beteko eguraldia\nIker Ibarluzea 2022-05-14 06:59\nGoizean erdi eta goi-mailako hodeien presentzia nahiko handia izango da eta tarteka zeruari kolore zurixka emango diote. Hala ere, giro lasaia izango da.\nArratsaldean zehar bero-hodeiak garatzen joango dira eta arratsalde erditik aurrera ekaitzetarako joera hartuko du, non tarteka ekaitzen bat edo beste izango den. Hego-haizea ibiliko da eta tenperatura igo egingo da, 28-30 gradutan joaz goia.\nGiro eguzkitsua izango dugu bihar. Goizean hodei baxuren bat salbu, eguraldi eguzkitsua izango da. Arratsaldean zehar bero-hodeiak garatuko dira eta mendebaldetik erdi eta goi-mailako hodeiak ere ugarituko dira, baina ekaitzetarako joera txikia izango denez, orokorrean ateri eutsiko dio eta eguraldi lasaia izango da. Hego-haizea ibiliko da eta tenperatura igo egingo da, bero handia egingo duelarik. Maximoak 31-32 gradutan errendituko dira.


CFAH azaroa 2020 - Kursaal Donostia - San Sebastián Kursaal Donostia – San Sebastián\nLabèque ahizpen errezitaldi bikoitza Kursaalen\nBaionan jaiotako pianistek lau eskutarako programa, Schubert, Debussy eta Bernstein-en lanez osatutakoa, interpretatuko dute. COVID-19ak eragindako edukiera eta ordutegi murrizketak direla eta, saio bikoitza eskainiko dute (17:00 eta 19:30etan) datorren igandean, azaroaren 29an.\nKatia eta Marielle ahizpek gaur egungo piano duo entzutetsuenetako bat osatzen dute. Egundoko sinkronizazioa eta indarra dute ezaugarri eta ospea 1980.urtean lortu zuten, Gershwin-en “Rhapsody in Blue” bi pianorako bertsioan grabatu zutenean; hauxe izan zen, gainera, Urrezko Diskoa lortu zuen musika klasikoko lehen grabaketetako bat. Harrezkero Labèque ahizpek berebiziko ibilbidea egin dute mundu osoko auditorium garrantzitsuenetan emanaldiak eskainiz.\nDuo bezala duten esperientziagatik eta Berlingo Filarmonikoa, Bavierako Irratikoa edota Boston, Txikago eta Londoneko Sinfonikoa bezalako orkestra garrantzitsuekin duten harreman hestuagatik, Labèque ahizpek interpretazioaren maila gorenean segitzen dute gaur egun. Eta ez musika klasikoaren esparruan bakarrik; orohar gaur egungo interpretazioan, jazz-a eta herri-musikaren hurbileko eremuak ere barne direla.\nLabèque ahizpek datorren igandean, azaroak 29, Kursaalen eskainiko duten errezitaldirako atondu duten programa Claude Debussyren Antzinako Epigrafeak obrarekin abiatzen da. Frantziako konposagileak 1915 urtean idatzi zituen lau eskutarako pianorako sei kontzertu horiek – gerora bi pianotara egokituak – baina birlanketa bat dira berez; Debussyk 1901ean antzezlan erotiko baterako sortutako musikatik ateratako materialaren birlanketa. Programak barne hartzen du, era berean, Franz Schuberten Fantasia fa maiorren obra ere. Lau eskutarako pianoko errepertorioko obrarik ezagunenetakoa da inondik ere eta baita, austriar konposagilearen sorkuntza-lan inspiratuenetakoa ere, zalantzarik gabe.\nErrezitaldia West Side Story-rekin amaituko da; XX.mendeko orkestra zuzendari eta musikagile handienetakoa izan den Leonard Bernsteinen klasiko handiarekin hain zuzen. Bi piano eta perkusiorako bertsio ikusgarri honek, Labèque ahizpek Loves stories diskorako Irwin Kostali eskatuek, Wst Side Storyko hogei bat eszena biltzen ditu, eta horietako zazpi entzun ahal izango dira; ospetsuenetakoak.\nJoxan Goikoetxeak idatzitako oratorio sinfoniko-koralaren atariko bezala, Eñaut Elorrietak eta Maite Larburuk Oiartzungo poeta eta abeslariaren hainbat kantu eskainikiko dituzte\n“Hesia urraturik” Joxan Goikoetxeak Xabier Leteren oroimenez eta haren 10. heriotza urteurren ospakizunerako idatzi duen Oratorio sinfoniko-korala da, Leteren testu eta melodia bilduma berreraikitzen duen alegoria musikala.\nLeteren unibertso poetiko eta musikala sinfonia-arlora gerturatzeko asmoa ez da berria; Donostiako Musika Hamabostaldiaren zuzendariak iradoki zuen bere garaian, 90. hamarkada bukaeran hain zuzen, Benito Lertxundiren Auhen Sinfonikoa diskoaren arrakasta ikusirik. Baina, ordu hartan, Leteren gaixotasun akigarriak baztertu egin zuen egitasmoa automatikoki. Orain ordea, Joxan Goikoetxeak, Leteren musikarikolaboratzaile eta lagun minak berpìztu egin nahi izan du ideia, Oiartzungo poetari promesa eta eskertza moduan: “… Hasieratik izugarri erakartzen ninduen ideia, obrari Oratorio musikalaren egitura ematekoa zen. Banekien Xabierren lanetako testuetan oinarritutako musika idazteak liturgikoa ez zen Oratorioa zeramala bere baitan nahitaez. Zernahi gisaz, hare formatuari neritzon egokia izpiritualtasun giroa gauzatzeko, poesia- eta musika-ibilbide gisako zerbait helarazi nahi bainuen; filosofia -eta estetika- pentsamoldean, Xabierren bizitzako zenbait aldi eta alderdi biziberritzera eta barneratzera mugi gintzakeen bidea. Eta baita haren kezkak, zalantza existentzialak, aberria. nostalgia, pasioa, fedea, etsipena, elkartasuna, adiskidetzea, babesa, maitasuna, salbazioa, itxaropena…ere.\nIzan liteke, bizitzako aldien antzera, obraren ataletan, denbora-antolatzea suma liezaiokeenik. Orobat, Meza baten zatien hurrenkera duelako itxura hartuko liokeenik… Ez bata, ez bestea, eta biak izan litezke aldi berean, subkontzientetik eragin didatenak.\nBaina inoiz ez da nire asmoa izan haren ibilbidera eta aldietara modu osoan hurbiltzea. Hori lortzea, iraupenak iraupen, ezinezkoa da horrelako obra batean. Obraren atalak 13 izateak ere nabarmenkeria lirudike. Izan liteke… Hasieratik oso argi neukan ez nuela Leteren abestien begi bistako berrarmonizatze soil edo instrumentatze sinfonikoa egin nahi. Hori Xabierrek berak baztertu zuen bere garaian. Zenbait kasutan egin dudana, normala den bezala, melodiarik ez zuten testuentzat melodiak sortzea izan da. Beste zenbaitetan, berriz, “dekonstrukzio prozesua” deitu diodan teknika erabili dut: dagoeneko badauden testu eta melodiak zatikatzen, eraldatzen eta batzuk besteekin gurutzatzean datzan teknika…” dio Joxan Goikoetxea berak.\n13 atalez osatua dago Goikoetxeak gorpuztu duen oratorioa, eta barne kezkak, pasioa, fedea, etsipena, maitasuna, elkartasuna, adiskidetzea, edo babesa bezalako zalantza existentzialak inork gutxik bezala adierazteko gaitasuna izan zuen Xabier Leteren pentsamendu eta imajinario filosofiko-estetikoan sakondu eta horiek gogora ekartzeko gonbidapena da.\nAzken urteotan estreinatua izateko saiakera eta ekimen ugari izan dituen proiektu honek, orain, Landarbaso Abesbatzako zuzendari den Iñaki Tolaretxipi ere bidelagun du. Errenteriako abesbatza heldutasun aldi bikainean dagoen formazioa da, eta azken urteotan Joxan Goikoetxea behin baino gehiagotan aritu izan da abesbatza honekin elkarlanean.\nNola Goikoetxeak hala Tolaretxipik, Juanjo Ocón maisu donostiarraren esku jarri nahi izan dute Kaabestri Ensemble orkestra eta Landarbaso Abesbatza gidatzeko ardura. Miren Urbieta-Vega sopranoaren eta Beñat Egiarte tenorraren partehartzeak ere azpimarragarriak dira, 75 minutu inguruko iraupena duen obra honen gauzatzean. “Xabierrek esaten zuen leialtasuna gure gizartean modatik joanda zegoela, baina harentzat oso garrantzitsua zela batez ere sentimenduetan, sinesmenetan, usteetan eta pentsamoldean. “Egunsentiaren esku izoztuak” liburuan, 2009ko otsailaren 26an idatzi zidan eskaintza gogo biziz daramat landaturik bihotzean: “Joxan Goikoetxea adiskide leial eta lankide prestuari, bizitzaren poz eta zaurietatik sortutako poema hauek. Bihotz-bihotzez.” Leialtasun sentimendu horrek ezin ihartuzko eran iraun dezan nire izpirituan, eta bizitzako ibilbidean gida nazan”. dio bukatzeko Goikoetxeak.\nAbenduaren 5ean Donostiako Kursaalen estreinatu eta gero, “Hesia Urraturik” Getxon (Muxikebarri – abenduak 13), Gasteizen (Principal – abenduak 26) eta Bilbon (Euskalduna Jauregia – urtarrilak 9) izango da. Obra CD Audio + DVD formatuan grabatu eta argitaratuko da, 2021. urtean.\nAbenduak 5, larunbata, 16:00 h. / 19:15 h.\nXabier Leteren omenezko “Hesia Urraturik” ikuskariaren estreinaldiak saio bikoitza izango du (16:00 eta 19:15ean) abenduaren 5ean.\nGaurkotasuna / 18 azaroa, 2020\nEusko Jaurlaritzak COVID-19aren hedapena ekiditeko edukieretan egindako doikuntzaren ondorioz (400 pertsona gehienez barnekaldean ospatzen diren ekitaldietan), Joxan Goikoetxeak Xabier Leteren oroimenez eta haren 10.heriotzaren urteurren ospakizunerako idatzitako “Hesia Urraturik” oratorio sinfoniko-korala abenduaren 5ean estreinatuko da, hasiera batean iragarri bezala, baina saio bikoitzean: arratsaldeko 16:00 eta 19:15etan.\n“Hesia Urraturik” ikuskizunerako gaurdaino erositako sarrerak EZ DIRA BALIOGARRIAK hitzordu berrietarako. Sarrera hauen zenbatekoaren itzulketa automatikoki egingo da erosketa egitean erabilitako txartelean.\nKontzertu hauetara etortzeko interesa duten lagunek SARRERAK BERRIRO EROSI beharko dituzte bihar osteguna, azaroak 19, goizeko 11:30etatik aurrera, www.kursaal.eus web gunean edota Kursaaleko leihatilan (leihatilako ordutegia: astelehenetik ostiralera, 11:30etatik 13:30etara).\nBertan behera gelditu dira Amaiak Kursaalen eskaintzekoak zituen kontzertuak\nGaurkotasuna / 11 azaroa, 2020\nDatorren azaroaren 15ean Amaiak Kursaal Auditorioan eskaintzekoa zituen bi kontzertuak (16:30 eta 19:30) bertan behera gelditu dira, abeslariak Covid-19n positibo eman ondoren.\nData zehatza lotzearren, Amaiak kontzertua eskainiko du 2021ko Kursaal Eszenaren egitarauaren baitan.\nBertan behera gelditu Amaralek Kursaalen eskaintzekoak zituen kontzertuak\nGaurkotasuna / 9 azaroa, 2020\nDatorren azaroaren 18 eta 19an Amaralek Kursaal Auditorioan eskaintzekoak zituen bi kontzertuak bertan behera gelditu dira, COVID19ak eragindako krisiaren ondorioz indarrean dauden neurri murriztaileen ondorioz.\nData zehatza lotzearren, Amaralek kontzertua eskainiko du 2021ko Kursaal Eszenaren egitarauaren baitan.\nVenice Baroque Orchestra-ren kontzertua behera gelditu da\nGaurkotasuna / 3 azaroa, 2020\nVenice Baroque Orchestra talde italiarrak igande honetan, azaroak 8, eskaintzekoa zuen kontzertua bertan behera gelditu da. Musika barrokoan espezialdutako taldeak Donostian hasi eta bira egitekoa zuen Bartzelona edota Oviedo bezalako hiriak bisitatuz baina aipatu bira hori suspenditu egin da, COVD-19aren hedapena ekiditeko hartu diren azken neurrien ondorioz.\nAMAIAk Kursaalen eskaintzekoak dituen kontzertuak orduz aldatu dira\nEusko Jaurlaritzak COVID-19aren hedapena ekiditeko edukieretan egin duen doikuntza dela eta (400 pertsona gehienez barnekaldean ospatzen diren ekitaldietan), Amaia abeslariak bi kontzertu eskainiko ditu azaroaren 15ean (igandea) Kursaal Auditorioan – 16:30 eta 19:30etan- hasiera batetan iragarritako kontzertu bakarraren ordez.\nAmaiaren kontzerturako gaurdaino erositako sarrerak baliogabetuak gelditzen dira eta sarreren zenbatekoak itzulita eta, hau horrela, kontzertu hauetara etortzeko interesa duten lagunek berriz erosi beharko dituzte sarerrak www.kursaal.eus web gunea bitarteko dela edota Kursaaleko leihatilara gerturatuta (astelehenetik ostiralera, 11:30etatik 13:30tara).\nKursaal Eszenak gogorarazi nahi du, Eusko Jaurlaritzak ezarritako mugikortasun murrizketak direla eta, gaur gaurkoz, kontzertu hauetara etortzeko aukera Donostian edota udalerri mugakideetan bizi diren pertsonetara mugatzen dela.


Irakasbil | Euskara irakasleen intereseko gaiak: hizkuntza, euskaltegien kudeaketa, soziolinguistika, estatistika datuak, iritziak eta abar. | Testu-ereduak B2 Idazmena: Telezaborra\nTestu-ereduak B2 Idazmena: Telezaborra\nArgitaratua: asteartea, 12 uztaila 2016, 11:53\nEkintza komunikatiboa: Zerbaiten inguruko jarrera edo sentimendua adieraztea, egunkari bateko Zuzendariari gutuna sailean.\nEgunkari honetan bertan, iritzi-artikulu bat irakurri nuen otsailaren 14an, eta ez nago batere ados ematen zen iritziarekin. Nolatan esan daiteke gure telebista Europakoen eredu berekoa dela, eta, ondorioz, kalitate-maila handikoa eta ikusle guztientzako modukoa?\nEgungo saio askok ez dute mamirik; aspergarriak dira, eta askotan ikusiak edo aurrez emanak direla dirudi. Ikusle asko nazkatu samar gaude errepikapenekin: duela lau edo bost urteko pilota-partidak, aspaldiko trikitilari-txapelketak, Goenkale bezalako telesail zaharrak... Kirol saioak, batez ere, behin eta berriz errepikatzen dira, urtero-urtero.\nHaurren programazioari dagokionez, badago zertaz kexatu: japoniar marrazki bizidunak dira nagusi, eta Euskal Herrian ekoitzitakoak alde batera uzten dira edo zentzurik ez duen ordutegietan jartzen dituzte; Txirritarenak edo Lazkao Txikirenak, esaterako, goizeko 4:00etan! Iruditzen zait gure telebistak hemengo pertsonaiak eta giroa kontuan izan behar dituela. Baita umeen kasuan ere.\nAzkenik, txutxu-mutxu saioei buruz ere zerbait komentatu nahiko nuke. Egia da saio horietako batzuek jendea entretenitzeko balio dutela, baina beste askok jendearen intimitatea urratzen dute, besteen bizitzetan sartuz eta horrekin sentsazionalismoa eginez. Hain zaila al da, entretenitzeaz aparte, baloreak kontuan hartzen dituen programazioa egitea?\nUste dut nire iritzi berekoak direla telebista-ikusle asko.


Uberan - Euskal Idazleen Elkartea - “Piztutako etxea” poesia liburua aurkeztu du Felipe Juaristik\n“Piztutako etxea” poesia liburua aurkeztu du Felipe Juaristik\nPasa den astean aurkeztu zuen Felipe Juaristik Piztutako etxea poesia liburu berria, Erein argitaletxearen eskutik. Bere lanetan konstanteak diren ardatzak topatuko ditu bertan ere irakurleak.\n“Itxaroten nago, oraindik;\nitxaroten nago, aspaldi,\nzuk noiz une hau salbatuko,\njazarka duen ahantzitik”.\nAurreko poesia lana argitaratu eta hamar urtera kaleratu du Felipe Juaristik poesia lanik berriena. Denboraren iragatea, pentsamendua, filosofoen aipu ugari, Spinozaren presentzia nabarmena haietan. Serie laburretan, poema luze eta laburrak tartekatuta; titulu beraren pean, hiru, lau, bost testu aldiro. Aforismora gerturatzen dira laburrenek:\n“Inoiz izan ez garen tokira\nHori da oroimena”.\nPoesia eta krisiari izan zituen hizpide Juaristik aurkezpeneko lehen hitzetan:\n“Poesia krisian dagoela diote, ez da esaten krisia berezkoa zaila poesiari. Poetak kaosa bizi du bere baitan eta horregatik saiatzen da nolabaiteko ordena ematen bere barnetik atera nahi duen indar nahaslea pasioz josita eta goranahi horri. Krisiari aurre egiteko edo krisiari beste aurpegi bat jartzeko hartu beharra dago errealitateak errauts artean utzi dituen ikatz gori puskak. Erre daiteke noski, baina ez dago beste modurik gertakizunen argazki osatu samarra marrazteko”. Poetaren kokalekuaz egin zuen gomuta ostera, errealitatearen zentzura ekarri nahirik “izan ere, poeta galdu egin da askotan errealitatetik kanpo dagoen lurraldean. Ahantzi du edo ahantzi zaio poetak errealitatea sortzen duela beste errealitate baten gainetik”.\nPoesia bera pentsamendu-gai gertatu zen poetaren berbetan: “Piztutako etxean erakutsi nahi izan dut pentsamendua zehatzagoa dela mundua osatzen duten bestelako gaiek baino. Liburu honek poesia forma hartu aurretik, saiakera tankera zuen hartuta, giza pasioei buruzkoa. Ez nuen saiakera burutu, iruditu zitzaidan poesiak berezko duen indar eta argiak hobeto adieraz zezakeena esan nahi nuena. Ez dut uste saiakerak edo poesiak munduaren handitasuna adieraz dezaketenik, eleberriak adierazten duen modura, poesiak hausteko eta osatzeko duen ahalmen horren bidez munduaren oinarriak zein diren adieraz dezake”.\nPiztutako etxean gorputza dago presente, eta harekin, gizatasunaren aldarria “gizatasuna denok gara, elkarrekin hitz egiteko gauza garen neurrian. Gizatasuna politikaren oinarrietako bat da baina dena ez da politika, edo hobe esanda, politika ez da dena. Maitasun harremanak ihes egiten dio politikari”.\nLiburua gehien bat Madrilen idatzita dago, La Casa Encendida arte-guneko kafetegi txiki-beroan “gauzak han beste modu batera ikusten dira. Nire ikuspegia neurri batez erbesteratu batena da, bere lurraldetik urrun, iragana ezin ahantzi, euskal hitzei eutsiz gal ez daitezen. Jakina, ez nintzen erbesteratua, baina distantzia behar nuen ideiak antolatzeko eta hitzak aukeratzeko”.\nAurkezpen egunean liburuko hiru poema musikatu irakurri eta kantatu zituzten Juaristik eta Aldeta taldeko kideek. Txitxo Lopez, Monika Refojos eta Juanra Unamunorekin batera Aldeta taldea osatzen du Felipe Juaristik. Intxaurrondoko bizilagunak dira lauak eta duela gutxi taldea osatzea erabaki zuten. Bi gitarren doinuek eta ahotsek osatzen dute Aldeta. Lopez eta Unamuno dira gitarra-jotzaileak, Refojosek ahotsa jartzen die abestiei, eta Juaristik poemak sortu eta irakurtzen ditu.


Harriet-ek "Dortokaren promesa" argitaratu du — Eibar.ORG | Eibarko peoria\nHemen zaude: Hasiera / Blogak / e-gorblog / Harriet-ek "Dortokaren promesa" argitaratu du\nHarriet-ek "Dortokaren promesa" argitaratu du\ne-gor 2020/11/06 19:03\nEuskal komikizaleei ezagunak egingo zaizkigun Stéphane Piatzszek eta Tieko dira egileak\nKomiki honen egileak ezagun egingo zaizkizu beharbada. Izan ere, Stéphane Piatzszek gidoilariak hainbat komiki atera ditu Frantzian euskal komikigileekin (Rétine saila Iñaki Holgadorekin eta Le chevalier à la licorne Guillermo Gonzalezekin), eta Tiekoren Tomoë argitara eman zuen Harrietek duela bi urte. Orain Harriet argitaletxe horrek berak egileon Dortokaren promesa dakarkigu.\nFrantziarrek Tortuga uhartea ingelesei kendu eta gero, hainbat emakumezko preso (emagalduak, lapurrak...) bertara bidaliko dituzte hango filibusteroekin biztanleria finkatzeko. Emakume horietarik hiruk, Quitt, Apolline eta Louisek, elkarri laguntzea adostuko dute mundu zail horretan bizirauteko, baina hala ere ez da batere erraza.\netiketak: Harriet, komikiak, Dortokaren promesa


Mugarik Gabeko Kazetariak - Wikipedia, entziklopedia askea.\nMugarik Gabeko Kazetariak\nInitiative Transparent Civil Society (en)\nPierre Haski (en) , Éric Chol (en) , Alain Le Gouguec (en) eta Dominique Gerbaud (en)\nChristophe Deloire (en) , Jean-François Julliard (en) eta Robert Ménard (en)\nNational Endowment for Democracy (en)\n6.166.135 € (2019)\nÉmilien Jubineau (en)\nJacques Molénat (en)\nRémy Loury (en)\nLorenzo Natali Journalism Prize (1992)\nEuropar hedabideentzako Karlomagno domina (2009)\nSakharov Saria (2005)\nDawit Isaak award (2007)\nDr. Erich Salomon Prize (2002)\nPremi Antonio Asensio de Periodisme (2006)\nRoland Berger Award for Human Dignity (2009)\nSiebenpfeiffer Award (2007)\nMonismanien Prize (2014)\n2008ko datuak: Gorri eta laranja koloreetan agertzen dira adierazpen askatasuna gehien murrizten duten herrialdeak, eta urdinean, aldiz gutxien egiten dutenak.\nMugarik Gabeko Kazetariak (Reporters Sans Frontières frantsesez) edo RSF nazioarteko Gobernuz Kanpoko Erakundea da, 1985ean eta Parisen sortutakoa. Kazetaritza arloan lan egiten dute, adierazpen askatasuna sustatuz. Tortura eta giza eskubideen beste urraketa batzuen aurka ere azaldu izan dira. Hainbat kanpaina egin eta sari jaso izan dituzte egindako ekintzengatik.\nMundu osoan lan egiten dute, eta urteroko txostenak plazaratzen dituzte gertatutako erasoak salatuz. Estatu salatuenen zerrendan, 2008ko txostenean Frantzia 35. postuan eta Espainia 36.ean ageri dira. Euskal Herriari dagokionez, esaterako, Euskaldunon Egunkaria itxi zutenean jendaurrean sostengua adierazi zioten, eta itxiera salatu zuten.